Dosa Silam Uthmaniyah Pada Etnik Armenia

Pada tahun 1915, pemerintah Emp4yar Uthmaniyyah yang sudah berada di bawah kawalan CUP secara proksi memutuskan untuk memperkenalkan T3hcir Law, satu undang-undang darurat yang menyebabkan berlakunya proses pengusiran secara besar-besaran masyarakat etnik Armenia.

Undang-undang ini telah diluluskan oleh Parlimen Uthmaniyyah pada 27 Mei 1915, ia dianggap sebagai undang-undang yang ‘menghalalkan’ agenda deportasi atau mengusir penduduk Armenia yang merupakan etnik minoriti dari wilayah-wilayah yang diduduki Emp4yar Uthmaniyyah.

Kempen penempatan semula penduduk Armenia ini mengakibatkan kem*tian sekitar antara 800,000 hingga lebih dari 1.8 juta orang awam dalam tragedi yang mencalar imej Turki selama seabad lebih ini.

Pengusiran dan pemb*ntaian yang dilaksanakan oleh Uthmaniyyah ini melibatkan sebilangan besar penduduk etnik Armenia dari wilayah-wilayah yang berhampiran dengan titik pertembungan dan sempadan Uthmaniyyah-Russia. Ini mengakibatkan berlakunya satu tragedi yang dikenali sebagai Armenian Genoc*de.

GAMBARAN RINGKAS KESELURUHAN

Armenian Genoc*de adalah gerakan pembersihan etnik secara sistem*tik terhadap 1.5 juta orang Armenia yang dilaksanakan oleh pemerintah Uthmaniyyah.

Kebanyakan yang disasarkan adalah orang Armenia yang merupakan warganegara Emp4yar Uthmaniyyah atau negara penggantinya iaitu Republik Turki.

Tarikh yang dipersetujui semua pihak secara konvensional dianggap mula berlaku pada 24 April 1915 kerana ia merupakan hari di mana pihak berkuasa Uthmaniyyah secara paksa telah mengumpul, menahan, dan mengusir sekitar 235 hingga 270 golongan intelek dan pemimpin tempatan masyarakat Armenia dari Istanbul ke Ankara.

Majoriti mereka yang ditahan ini akhirnya dibun*h. Perintah pada peringkat awal diarahkan oleh Menteri Dalam Negeri, Talaat Pasha dan jumlah keseluruhan untuk tarikh awal ini seramai  2,345.

Pembun*han beramai-ramai itu dilakukan semasa dan selepas Per*ng Dunia Pertama, ia dilaksanakan melalui dua fasa iaitu pembun*han secara besar-besaran terhadap populasi kaum lelaki yang sihat tubuh badan melalui kaedah pembun*han beramai-ramai atau akur kepada perintah wajib tentera untuk menjadi buruh secara paksa, lalu diikuti dengan pengusiran kaum wanita, kanak-kanak, orang tua,  dan orang yang lemah dalam satu perjalanan m*ut yang dikenali sebagai “De*th March to Syrian Desert”.

Dalam perjalanan m*ut itu mereka akan dihambat oleh paukan pengawal tentera dan dibiarkan dalam keadaan tiada makanan atau air, bahkan ada yang menjadi mangsa rompakan, peme*kosaan, dan pemb*ntaian secara berkala.

Kumpulan etnik pribumi dan masyarakat Kristian yang lain seperti orang Assyria dan Yunani warga Uthmaniyyah turut menjadi sasaran penghapusan etnik oleh pemerintah Uthmaniyyah dalam peristiwa Assyrian & Greek Genoc*de, ia dianggap oleh sejarawan sebagai sebahagian daripada pelaksanaan dasar pemb*ntaian yang sama. Sebilangan besar diaspora komuniti Armenia di seluruh dunia merupakan kesan dari pembun*han tersebut.

KRISIS DAN SALAH FAHAM ISTILAH

Raphael Lemkin menjelaskan secara tegas tentang penghapusan yang dilakukan terhadap etnik Armenia dan memberi satu definisi tindakan penghapusan kaum secara sistem*tik dan telah lama dirancang dalam konteks undang-undang lalu ia mewujudkan perkataan “genoc*de” pada tahun 1943.

Armenian Genoc*de turut diiktiraf sebagai salah satu peristiwa pemb*ntaian yang terawal pernah berlaku di zaman moden, tuduhan terhadap Uthmaniyyah ini disertakan dengan kajian berterusan dan bukti catatan dokumen tentera secara terperinci yang sekaligus menjelaskan bahawa peristiwa ini telah dirancang awal sebelum pelaksanaannya.

Ia menjadi kes pemb*ntaian kedua yang paling banyak dikaji selepas peristiwa Hol*caust semasa Per*ng Dunia Kedua.

Kerajaan Republik Turki yang menggantikan Emp4yar Uthmaniyyah, konsisten menafikan istilah “genoc*de” sebagai istilah yang tepat atas pelbagai alasan untuk peristiwa pembun*han beramai-ramai orang Armenia yang bermula di bawah pemerintahan Uthmaniyyah pada tahun 1915.

Mereka telah berulang kali diseru untuk turut serta bersama-sama dengan 29 negara lain yang secara rasminya mengakui istilah “genoc*de” bertepatan dengan kejadian pembun*han beramai-ramai, ia turut dipersetujui oleh ramai golongan yang kebanyakannya para sarjana dan sejarawan genoc*de.

PERSIAPAN DAN PERMULAAN

Menjelang tahun 1914, pihak berkuasa Uthmaniyyah telah memulakan cetusan propaganda dengan matlamat untuk menunjukkan bahawa etnik Armenia yang tinggal didalam wilayah Emp4yar Uthmaniyyah sebagai ancaman terhadap keselamatan negara.

Seorang pegawai tentera laut Uthmaniyyah di Pejabat Per*ng mener*ngkan perancangan tersebut :

Bagi menghalalkan jenayah besar ini, sumber dan bahan propaganda yang diperlukan telah dipersiapkan secara menyeluruh di kota Istanbul. Contoh propaganda yang pernah disebarkan adalah seperti :

“Orang Armenia bersekutu dengan pihak musuh. Mereka akan melancarkan pemberontakan di Istanbul, membun*h para pemimpin Ittihad dan akan meraih kejayaan setelah membuka selat Dardanelles.”

Pada malam 23-24 April 1915, yang dikenali sebagai Red Sunday, pemerintah Uthmaniyyah mengumpul dan menahan sekitar 250 orang para intelek Armenia dan pemimpin masyarakat tempatan di ibukota Uthmaniyyah, Istanbul, kemudian mereka yang berada di pusat-pusat tahanan yang lain dipindahkan ke dua lagi pusat tahanan berhampiran Ankara.

Tepat pada tarikh ini juga lah berlakunya peristiwa pendaratan pasukan Sekutu di Gallipoli setelah cubaan tentera laut Sekutu untuk melepasi selat Dardanelles menuju ke Istanbul telah gagal pada bulan Februari dan Mac 1915.

Pada tanggal 29 Mei 1915, Jawatankuasa Pusat pentadbiran CUP meluluskan Undang-Undang Deportasi Sementara (Tehcir Law), ia memberi hak dan kebenaran terhadap pemerintah dan tentera Uthmaniyyah untuk mengusir sesiapa sahaja yang “dirasakan” menjadi ancaman terhadap keamanan nasional.

Dengan pelaksanaan Undang-Undang Tehcir, ia meningkatkan statistik penindasan, penyitaan harta dan tanah Armenia serta penyemb*lihan orang Armenia. Semua itu terjadi selepas pelaksanaan undang-undang tersebut, lalu menyebabkan kemarahan ramai pihak dari barat.

SAKSI DAN KRITIKAN SEMASA

Walaupun rakan-rakan sekutu Emp4yar Uthmaniyyah ketika per*ng tidak banyak menyatakan protes, banyak dokumen sejarah dari arkib Jerman dan Austria membuktikan ketakutan saksi-saksi terhadap pembun*han dan kebuluran orang Armenia yang berlaku secara besar-besaran itu.

Di Amerika Syarikat, The New York Times melaporkan hampir setiap hari mengenai pembun*han besar-besaran rakyat Armenia, menggambarkan proses itu sebagai “sistematik”, “dihalalkan” dan “diatur oleh pemerintah.” Theodore Roosevelt kemudian menganggap ia sebagai “jenayah per*ng yang terbesar.”

Orang Armenia dipaksa berarak keluar dengan berjalan kaki melalui bandar Deir ez-Zor di Syria dan padang pasir sekitarnya. Tidak ada bukti langsung bahawa Uthmaniyyah menyediakan kemudahan dan bekalan yang banyak diperlukan oleh ratusan ribu penduduk Armenia yang dipaksa berarak menuju ke gurun di Syria samada sebelum atau sesudahnya.

Menjelang bulan Ogos 1915, The New York Times mengulangi laporan yang tidak diisukan tentang “jalanan dan Euphrate dipenuhi dengan m*yat orang yang diusir, dan mereka yang terselamat tetap ditakdirkan m*ti. Ini adalah rancangan untuk membersihkan seluruh orang Armenia.”

Pihak berkuasa Uthmaniyyah melaksanakannya dalam keadaan mereka benar-benar menyedari bahawa dengan meninggalkan orang-orang Armenia yang diusir ke gurun dan padang pasir, mereka telah menghantar orang-orang itu menuju kem*tian.

Peme*kosaan adalah satu lagi bahagian penting dalam gen0sid. Komander tentera menyuruh orang-orang mereka untuk “melakukan apa sahaja yang mereka mahu terhadap wanita,” ia mengakibatkan berlakunya pend*raan seksual secara meluas.

Wanita-wanita yang diusir dihantar dalam keadaan telanjang ke Damsyik dan dijual sebagai hamba di beberapa kawasan, termasuk Mosul jika menurut laporan konsulat Jerman di sana.

Eitan Belkind adalah seorang anggota Nili (organisasi perisikan Yahudi yang bekerjasama dengan British) yang menyusup masuk ke dalam angkatan tentera Uthmaniyyah sebagai pegawai dan ditugaskan di markas Mustafa Kemal Pasha. Beliau mengakui telah menyaksikan pembakaran 5,000 orang Armenia.

Leftenan Hasan Maruf dari tentera Uthmaniyyah mener*ngkan bagaimana penduduk sebuah kampung dikumpulkan dan dibakar beramai-ramai. Afidavit sebanyak 12 mukasurat terhadap Komander Tentera Ketiga Vehib itu, bertarikh 5 Disember 1918, dinyatakan dalam siri perbicaraan Trabzon (29 Mac 1919) turut termasuk dalam senarai kes Dakwaan Utama. Ia melaporkan peristiwa pembakaran besar-besaran para penduduk seluruh desa berhampiran Muş:

“Kaedah paling cepat untuk menghapuskan kaum wanita dan kanak-kanak yang ditahan di pelbagai kem konsentrasi adalah dengan membakar mereka.”  Vahakn Dadrian dalam penulisannya menjelaskan bahawa seramai 80,000 orang Armenia di 90 buah kampung di seber*ng dataran Muş dibakar di dalam kandang menggunakan rumput kering.

Walaupun tidak ada kesepakatan secara umum mengenai berapa jumlah tepat orang Armenia yang kehilangan nyawa mereka semasa Armenian Genoc*de, terdapat persetujuan di kalangan sejarawan barat bahawa lebih dari 500,000 orang Armenia m*ti antara tahun 1914 dan 1918. Anggaran lain yang berbeza pula adalah di antara 800,000 hingga 1,500,000.

KONTROVERSI DAN PENAFIAN

Menurut Kemal Çiçek, ketua Kumpulan Penyelidik Armenia dari Persatuan Sejarah Turki, di Turki masih tidak ada tesis rasmi mengenai isu Armenia. Pendirian rasmi Republik Turki adalah bahawa kem*tian orang Armenia semasa “penempatan semula” atau “pengusiran” tidak boleh dianggap sebagai “genoc*de” atau pembun*han beramai-ramai, jadi ia meninggalkan persoalan tentang satu tragedi dengan teori yang berlainan:

Sebagai tindak balas terhadap penafian berterusan oleh kerajaan Republik Turki, ramai aktivis dari komuniti Armenia telah mendesak supaya pemerintah-pemerintah seluruh dunia mengiktiraf secara formal terhadap jenayah pembun*han beramai-ramai etnik Armenia.

Dua puluh sembilan negara dan empat puluh tiga negeri-negeri Amerika Syarikat telah membentuk resolusi yang mengakui Armenian Genoc*de sebagai peristiwa sejarah secara bona fide (tulen).

Pada 4 Mac 2010, panel kongres Amerika Syarikat memutuskan bahawa kejadian itu memang sebuah tindakan gen0sid; dalam beberapa minit kemudian kerajaan Turki mengeluarkan kenyataan yang mengkritik “resolusi ini telah menuduh negara Turki melakukan kejah4tan yang tidak pernah dilakukan.”

Armenian Genoc*de banyak disokong oleh organisasi pengkaji gen0sid antarabangsa. International Association of Genoc*de Scholars, yang terdiri daripada pakar terkemuka seluruh dunia melibatkan kajian tentang peristiwa-peristiwa pembun*han beramai-ramai, sebulat suara meluluskan resolusi rasmi yang mengesahkan kesahihan peristiwa Armenian Genoc*de.

Armenian Genoc*de telah berlaku sebelum istilah “genoc*de” diwujudkan. Antara perkataan dan frasa berbahasa Inggeris yang sering digunakan oleh catatan kontemporari untuk mener*ngkan kejadian tersebut antaranya ialah “mass*cres,” “atr*cities,” “annih*lation,” “hol*caust,” “the murd*r of a nation,” “race ext*rmination,” dan “a cr!me against humanity.”

PASCA PERISTIWA

Berikutan perpecahan Emp4yar Rusia selepas Per*ng Dunia Pertama, Armenia dengan mudahnya menjadi sebuah republik bebas dari tahun 1918 hingga 1920. Pada akhir tahun 1920, komunis mula memerintah setelah ser*ngan ke atas Armenia dilakukan oleh Red Army dari Kesatuan Soviet.

Dan pada tahun 1922, Armenia menjadi sebahagian daripada SFSR Transcaucasian untuk Kesatuan Soviet, kemudian membentuk Republik Sosialis Soviet Armenia (1936 hingga 21 September 1991). Pada tahun 1991, Armenia mengisytiharkan kemerdekaan dari USSR setelah kejatuhan Soviet dan menubuhkan Republik Armenia kedua.

Diaspora Armenia moden sebahagian besarnya terbentuk setelah Per*ng Dunia Pertama sebagai kesan dari pemb*ntaian etnik Armenia. Selepas kejatuhan Emp4yar Uthmaniyyah, kerajaan nasionalis Turki yang dipimpin oleh Mustafa Kemal Atatürk mengambil wilayah Armenia Barat.

Akibat dari Pembun*han Armenia, kira-kira setengah juta orang Armenia terpaksa melarikan diri ke beberapa bahagian yang berlainan di seluruh dunia dan mewujudkan komuniti Armenia baru yang jauh dari tanahair asal mereka.

Melalui perkahwinan dan kelahiran, jumlah diaspora orang Armenia yang menelusuri keturunan mereka dengan orang-orang Armenia yang terselamat dan melarikan diri dari Armenia Barat kini mencecah jutaan.

Semenjak kejatuhan Kesatuan Soviet, kira-kira satu juta orang Armenia menyertai dan bergabung dengan diaspora yang lain, dan sebahagian besarnya berpunca oleh perkembangan ekonomi yang teruk di Armenia.

RUJUKAN:

FACING HISTORY – Introducing The Armenian Genoc*de : https://www.facinghistory.org/resource-library/video/introducing-armenian-gen0cide


Teguran Tun Abdul Razak Kepada Si Fobia Bahasa Melayu

Tun Razak merupakan salah seorang pelajar yang cemerlang di Malay College Kuala Kangsar (MCKK). Di kolej elit tersebut, semua pelajarnya berkomunikasi menggunakan bahasa Inggeris. Biasalah bila makan, tidur, belajar semua dalam bahasa Inggeris. Ada segelintir yang menganggap bahawa Bahasa Inggeris merupakan bahasa para dewa. Mereka menganggap bahawa surat khabar Bahasa Melayu akan menjatuhkan mutu dan darjah diri mereka kerana Bahasa Melayu ni bukan bahasa pengetahuan yang boleh menghidupkan pemikiran bernas kan? Bahasa yang tak ada kelas kononnya.

Semangat nasionalisme yang tebal dalam diri Tun Razak ketika itu menyebabkan beliau tidak senang hati dengan perangai yang ditunjukkan oleh segelintir “anglophile” tersebut. Beliau lantas menegur mereka dalam karangannya. Beliau menyeru pelajar Melayu berpendidikan Inggeris seperti berikut:

‘Berjinak-jinak dengan persuratan Melayu, bahasa perantaraan terbesar umat Melayu Raya. Dengan membacha-nya sahaja, lain daripada tuan menolong perusahaan kerana kebajikan ramai, maka adalah tuan sentiasa berhubong fikiran atau perasaan dengan kaum tuan yang ramai.’

Tun Razak juga menambah, kalaulah orang putih yang mana bahasanya kita bangga-banggakan itu pun mempelajari persuratan Melayu lama bahkan menjadi lebih pandai dan mahir daripada kita, mengapa kita tidak endahkan persuratan Bahasa Melayu kita? Lihatlah nama seperti Maxwell, Shellbear, Wilkinson dan ramai lagi yang merupakan pakar dalam persuratan Melayu lama. Beliau juga merayu agar belia berpendidikan Inggeris untuk menterjemahkan karya Inggeris ke dalam Bahasa Melayu.

Namun,sebagai bangsa yang bangga dengan kegiatan maritimnya, yang bangga dengan Pelabuhan Melaka yang mempunyai lebih 80 bahasa yang dituturkan. Kita seharusnya berusaha untuk menguasai sebanyak mungkin bahasa yang terdapat di dalam dunia. Lihat sahaja Tun Razak yang mampu menguasai bahasa inggeris dengan baik malah mampu mempelajari bahasa Jepun melalui ruangan surat khabar Malai Sinpo ketika era penjajahan jepun mengambil alih.

Kalau anda merupakan seorang yang mencintai Bahasa Melayu, sudah tentu anda membaca Hikayat Hang Tuah bukan? Nah ini sebahagian petikan daripada Hikayat Hang Tuah untuk renungan kita bersama

‘Kalakian, setelah habislah rata diketahuinya DUA BELAS BAHASA itu, maka Hang Tuah pun pulanglah ke rumahnya bersama-sama dengan ibu bapanya mencari makan sehari-hari ‘

RUJUKAN:Nik Anuar Nik Mahmud.2011 (cetakan kedua).Biografi Tun Abdul Razak, Negarawan dan PatriotKasim Ahmad. Dewan Bahasa dan Pustaka 2008 (cetakan kedua) Hikayat Hang Tuah.

Artikel dikirimkan oleh Hang Nudin untuk The Patriots.


Antara Fakta dan Fiksyen Dalam Tayangan “Chernobyl”

Penduduk bandar Pripyat yang pada ketika menjadi
sebahagian wilayah jajahan Soviet Union terpaksa dipindahkan akibat kemalangan
loji nuklear yang mengakibatkan pendedahan sinaran toksik. Sehingga ke hari
ini, saintis masih lagi cuba untuk memahami kesan daripada letupan loji
tersebut.

Apa yang kita ketahui, teras reaktor nuklear
tersebut dibuka dan menghantar kepulan bahan radioaktif ke udara. Kepulan
toksik tersebut bukan sahaja mencemarkan tumbuhan dan sumber air, malah telah
meracuni penduduknya. Sebahagiannya telah menghadapi kanser. Dalam tempoh tiga
bulan daripada bencana tersebut, lebih daripada 30 orang mati akibat penyakit
radiasi.

Peristiwa ini diadaptasi menjadi sebuah drama siri
telebisyen yang ditayangkan oleh HBO yang bertajuk “Chernobyl”. Kebanyakan drama tersebut menyampaikan fakta yang tepat
dengan peristiwa kejadian yang sebenar, dan ada juga mitos yang diketengahkan.

Mitos:
Kebakaran Chernobyl memberikan radiasi dua kali ganda lebih banyak daripada
Hiroshima dalam setiap jam

Kedua-dua peristiwa Chernobyl dan pengeboman di
Hiroshima adalah malapetaka nuklear yang teruk. Sukar untuk menentukan tahap
pendedahan radiasi antara dua peristiwa tersebut. Peristiwa di Hiroshima, impak
terhadap kesihatan disebabkan oleh pendedahan radiasi secara langsung (direct exposure). Apabila bom meletup,
dos radiasi yang diterima oleh tubuh ditentukan oleh jarak letupan dan tubuh
tersebut. Di Chernobyl pula, banyak radiasi berkepul di udara. Kemudian, ia
merebak lebih luas dan ditelan oleh manusia dalam jangka masa yang panjang.
Dengan kata lain, ia tidak secara langsung pendedahannya seperti di Hiroshima.

Fakta:
Soviet Union menggunakan robot untuk bersihkan tapak pencemaran tetapi akhirnya
menggunakan tenaga kerja manusia.

Dalam babak episod 4, ramai orang membuang blok
grafit yang beradioaktif dari bumbung lojik janakuasa nuklear. Dalam dunia
sebenar, para pekerja diminta membersihkan serpihan radioaktif seberat 100 tan
di kawasan tersebut.

Ketika persidangan pada tahun 1990, Soviet pada
awalnya mahu membersihkan tapak tersebut menggunakan robot beralat kawalan
jauh. Apabila mesin tersebut musnah akibat atmosfera bertoksik, tenaga kerja
manusia digunakan. Walaupun teknologi Amerika Syarikat dapat membantu
membersihkan pencemaran tersebut, tegangan antara A.S dan Soviet telah
menghalang Ukraine untuk meminta bantuan.

Mitos:
Ahli fizik Soviet bernama Ulana Khomyuk telah membantu pemberishan di loji
nuklear tersebut

Salah seorang watak utama dalam drama tersebut,
Ulana Khomyuk merupakan watak fiksyen gabungan ramai ahli fizik nuklear yang
terlibat dalam permbersihan Chernobyl secara realitinya. Walau bagaimanapun,
ketua penyiasat saintifik, Valery Legasov adalah berasaskan orang yang sebenar.
Ketika permulaan episod, Legasov merekod peristawa malapetaka tersebut sebelum
menggantung dirinya pada tahun 1988.

Fakta:
Skuad diarahkan untuk menembak haiwan yang membawa radiasi

Terdapat babak skuad Soviet yang terdiri daripada
tiga orang dalam episo 4 diarahkan untuk menembak haiwan sesat yang berkeliaran
di sekitar tapak reaktor. Sekitar 36 jam selepas letupan, penduduk Pripyat
diberikan 50 minit untuk mengumpulkan barang-barang mereka dan menaiki bas
untuk keluar dari penempatan mereka. Tiada seorang pun dibernarkan untuk
membawa haiwan peliharaan mereka.

Penduduk asalnya percaya bahawa mereka akan pulang
selepas tiga hari, tetapi sebenarnya mereka dipindahkan untuk selama-lamanya.
Ketika banyak anjing peliharaan berkeliaran, skuad Soviet diarahkan untuk
membunuh anjing-anjing tersebut untuk mengelakkan penyebaran pencemaran
radioaktif.

Mitos:
Wap letupan selepas malapetaka nukelar tersebut mampu membuatkan Eropah tidak
dapat didiami

Ketika berlakunya letupan pertama, ahli fizik
nuklear bimbang sekiranya letupan kedua yang disebabkan oleh pencairan korium
membuatkan ia berhubung dengan air bawah tanah. Dalam episod dua, Khomyuk
memaklumkan kepada USSR bahawa letupan seturusnya akan membawa daya 2 hingga 4
megatan yang mampu menghapuskan seluruh populasi di Kiev dan sebahagian pelusi
Minsk. Pelepasan radiasi mampu memberikan impak kepada seluruh Ukraine, Latvia,
Lithuania, Belarusia, Poland, Czechoslovakia, Hungary, Romania dan kebanyakan
wilayah Jerman Timur.

Situasi ini terlalu hipotetikal untuk
dipertimbangkan. Tetapi letupan kedua membawa daya sehingga 4 megatan terlalu
berlebihan (exaggeration).

Fakta:
Seorang bomba dan isterinya yang mengandung mati di hospital selepas letupan

Seorang bomba bernama Vasily Ignatenko dan
isterinya, Lyudmilla dijadualkan untuk pergi ke Belarus ketika pagi di hari
letupan. Tetapi rancangan mereka dibatalkan apabila Vasily bergegas ke penjana
kuasa nuklear sekitar pada pukul 1.30 pagi. Dia berjanji untuk kejutkan
isterinya apabila pulang ke rumah. Tetapi pendedahan radiasi yang diterima
meracuni tubuhnya dan memaksanya untuk ke hospital.

Ketika Lyudmilla meziarahi suaminya, dia diarahkan
untuk tidak menyentuh suaminya. Lyudmilla menipu tentang kandungannya kepada
ahli radiologi supaya dapat berjumpa dengan suaminya. Vasily mati 14 hari
selepas insiden tersebut. Lyudmilla pula melahirkan anaknya yang mati 4 jam
selepas itu.

Mitos:
Helikopter terhempas selepas letupan

Terhempasnya helikopter selepas letupan dalam episod
2 tersebut tidaklah salah sepenuhnya. Helikopter tersebut terhempas dua minggu
selepas insiden, bukannya berlaku sejurus selepas letupan. Siri tersebut
memaparkan helicopter berlanggar dengan kren (crane) dan melata ke tanah. Babak ini agak dramatik berbanding
kisah sebenar.

Rujukan:


Kearifan Suku Melayu Acheh Di Pulau Pinang

Pada dasarnya, pantun pengenalan yang disifatkan sebagai pantun alegori oleh Sasterawan Negara Profesor Emeritus Dr. Muhammad Haji Salleh dalam pengenalan kajian sejarah yang ditelusuri dalam konteks sejarah dan kearifan dalam makalah ini mengenang kembali sejarah awal negeri Pulau Pinang. Hakikatnya, sejarah awal Pulau Pinang sering dimulakan dengan kedatangan Francis Light yang dilihat sebagai peneroka awal, pengasas bandar, budaya kosmopolitan, dan masyarakat kosmopolitan di negeri Pulau Pinang. Malah, pedagang Eropah dan Cina pula dilihat sebagai pengisi/ penyumbang penting kepada bandar, ekonomi bandar dan ciri kosmopolitan yang wujud di negeri Pulau Pinang. Oleh itu, cebisan dan peninggalan sejarah awal Pulau Pinang dan pensejarahan Pulau Pinang dalam konteks perkembangan sejarah Malaysia ialah kelompok yang berada di luar kumpulan penting yang disebutkan, iaitu kumpulan kolonial yang diwakili oleh Francis Light. Tegasnya, kisah dan sejarah asal usul petempatan orang Melayu Nusantara di Pulau Pinang belum benar-benar dikaji, digali dan ditonjolkan sepenuhnya (Mahani Musa, 2012: 1).

Kedudukan Aceh dan Hubungan Perdagangan Aceh dengan Pulau Pinang

Sebelum pembukaan Pulau Pinang pada tahun 1786, Aceh merupakan pusat perdagangan penting di Selat Melaka. Selepas pembukaan Pulau Pinang oleh Francis Light dan keadaan anarki di Aceh menyebabkan peranan Aceh diambil alih oleh Pulau Pinang yang menjadi stimulus kepada perdagangan Sumatera Timur. Hubungan perdagangan segi tiga ini adalah regional trade Pulau Pinang sehingga mengangkat keunggulan Pulau Pinang sebagai pelabuhan entrepot kepada kawasan-kawasan ini di Utara Selat Melaka (Salina Zainol, 2005: xv)

Pada umumnya, Aceh dan Sumatera Timur merupakan kawasan pertanian dan perdagangan yang penting di utara Pulau Sumatera. Aceh adalah sebuah kerajaan merdeka yang terletak di barat laut pulau tersebut. Aceh terletak di bahagian Kepulauan Melayu yang terdekat dengan benua India dan Asia Barat (John Crawfurd, 1974: 2). Aceh mempunyai pelabuhan yang selamat dan jarak antara pantai-pantainya paling pendek, iaitu tidak lebih daripada 750 batu (John Crawfurd, 1974: 2). Kedudukan pantai-pantainya yang menghadap laut yang penting iaitu Lautan Hindi dan Selat Melaka menjadikan Aceh penting sebagai tempat persinggahan pedagang (H. Mohammad Said, 1981: 17). Kedudukan Aceh di sebuah lembah yang penting untuk tanaman padi sawah, dan bahan-bahan makanan untuk melayani pedagang-pedagang  yang berlabuh di situ, telah memberi peluang kepada Aceh untuk muncul sebagai sebuah pelabuhan penting di Sumatera sebelum  pendudukan Pulau Pinang oleh British. Semasa era kemakmuran Aceh, kawasan pemerintahan Aceh meliputi daerah-daerah pesisir barat dan utara Pulau Sumatera dengan sebilangan sungai yang menghubungkannya dengan daerah-daerah kaya di pedalaman, iaitu tanah Batak dan tanah Minangkabau. Aceh telah menggunakan kelebihan keadaan geografinya membolehkan Aceh untuk meluaskan kawasannya lebih jauh dari lembah-lembah sungainya yang sempit di timur dan barat sehingga Trumon di pantai dan Tamiang di pantai timur.

Sejarah dan Perkembangan Suku Melayu Acheh Di Pulau Pinang

Orang Melayu Nusantara yang berada di Pulau Pinang, khususnya yang berasal dari Aceh sebenarnya merupakan penduduk Aceh yang terdiri daripada suku Aceh dalam daerah pokok; rumpun Melayu terdiri daripada suku Melayu yang mendiami kawasan-kawasan pesisir daripada Sungai Tamiang yang bersempadan dengan  Aceh sehingga ke Asahan dan suku Minangkabau di selatan kawasan Melayu serta di Batu Bara Siak, malah terdapat juga suku-suku lain dari rantau Melayu-Indonesia yang bermastautin di pelabuhan sekitar Aceh yang penting untuk perdagangan itu.

Pembukaan Pulau Pinang oleh Francis Light pada tahun 1786 sebagai pelabuhan British telah mewujudkan perdagangan dari pelabuhan-pelabuhan tempatan di sekitarnya, khususnya Aceh. Malah, kewujudan Pulau Pinang sebagai sebuah pelabuhan bebas membolehkan pulau ini menyaingi pelabuhan Belanda di Melaka. Dari peringkat awal pembukaan Pulau Pinang, Francis Light telah dinasihatkan agar tidak mengenakan sebarang cukai di Pulau Pinang (K. G. Tregonning, 1965: 111). Namun begitu, titik tolak kepada kedatangan awal orang Aceh ke Pulau Pinang ialah disebabkan Pulau Pinang menjadi ‘transit’ yang penting bagi Aceh, dan  seterusnya mewujudkan perkembangan “regional trade” antara Aceh, Sumatera Timur, dan Pulau Pinang yang turut mempengaruhi perubahan sosial di Pulau Pinang. Salah satu perkara penting yang wujud hasil tumpuan ramai pedagang asing ke Pulau Pinang telah menjadikan masyarakat Pulau Pinang bersifat kosmopolitan seperti yang telah dilaporkan oleh Francis Light  dalam tahun 1788 bahawa: “…[o] ur new town contains  200 houses, Chinese, Malabars and  Malays…”. Setiap keturunan masyarakat lazimnya menduduki kawasan-kawasan tertentu contohnya Acheen Street didiami oleh pedagang-pedagang Aceh yang jelas membuktikan bahawa komuniti pedagang Aceh dan kewujudan pelbagai pedagang berlainan bangsa ini mendiami jalan-jalan atau kawasan-kawasan mengikut bangsa masing-masing, tetapi wujud hubungan antara mereka. Interaksi sesama mereka adalah dalam rangka kelas elit pedagang tanpa prejudis bangsa melalui perkahwinan yang berlaku sesama keluarga pedagang ini yang jelas dibuktikan melalui perkahwinan sesama keluarga pedagang ini, contohnya Sayid Mohamed Al-Attas, iaitu seorang pedagang berketurunan Arab yang mempunyai hubungan perdagangan dengan Aceh dan Sumatera Timur telah mengahwini anak kepada Khoo Tiang Poh (Khu Poh) yang merupakan pedagang lada hitam di Sumatera Timur (Khoo Su  Nin, 1994: 22-23). Tegasnya, kewujudan Lebuh Aceh di Pulau Pinang jelas membuktikan bahawa Lebuh Aceh sememangnya telah dibuka oleh orang Aceh yang menetap di Pulau Pinang berdasarkan foto-foto berikut yang jelas menyimpulkan bahawa sejarah, kedatangan dan petempatan awal orang Aceh di Pulau Pinang telah memperkukuhkan lagi perkembangan agama Islam di Pulau Pinang melalui kewujudan Masjid Lebuh Aceh sebagai transit dan perhimpunan jemaah haji dari seluruh Semenanjung Tanah Melayu sebelum bertolak ke Jeddah, Arab Saudi.

Pada dasarnya, titik tolak ke arah kearifan Orang Melayu Acheh di Pulau Pinang bermula dari kewujudan orang Aceh dalam konteks orang Melayu Nusantara di Pulau Pinang seiring dengan kewujudan Acheh Street atau Lebuh Aceh sebagi pusat perdagangan dan pusat  perkembangan perniagaan rempah, pakaian, barang kemas, malah wujudnya restoran, kedai percetakan untuk buku-buku agama dan ejen pelancongan untuk perjalanan ke Jeddah sehinggakan Lebuh Aceh digelar sebagai “Jeddah Kedua”. Kesemua jemaah haji yang akan berangkat ke Jeddah, Mekah akan menaiki sebuah kapal yang dimiliki oleh sebuah syarikat British swasta: Mansfield & Co di bawah milik Syeikh Zakaria Basheer sebagai penjamin perusahaan ini, malah salah satu agensi tiket atas pada masa yang dipanggil Jeddah Pilgrims Ticketing Agensi. Agensi itu menggunakan alamat 87, Acheh Street sebagai pejabatnya.

Setiap tahun semasa musim haji, kawasan Lebuh Aceh akan dipenuhi dengan jemaah dan saudara-mara mereka. Mereka menunggu dokumen perjalanan mereka untuk diproses dan hal ini demikian telah menyebabkan hampir semua rumah-rumah di sekitar kawasan masjid yang disewakan. Namun begitu, aktiviti perhimpunan seluruh jemaah haji dari seluruh Semenanjung Tanah Melayu di Masjid Lebuh Aceh dihentikan semasa Perang Dunia Kedua dan disambung semula selepas Perang Dunia Kedua pada tahun 1949. Sehubungan dengan itu, untuk menyelaraskan proses penghantaran haji dengan betul, kerajaan Malaysia menubuhkan satu badan rasmi (LUTH) pada awal 1970-an. Lantaran daripada penubuhan badan rasmi (LUTH) kedudukan dan keunggulan kawasan Acheh Street  telah hilang peranannya sebagai “Jeddah kedua”.  Namun begitu, pada tahun 1984, kewujudan pelbagai masjid Melayu dan kawasan sekitarnya telah diiktiraf oleh  Jabatan Muzium dan Antikuiti Malaysia sebagai kawasan warisan yang telah dibaik pulih dengan sewajarnya. Kemudian, Acheh Street telah diiktiraf dalam Zon 5 Bandar Inner George Town sebagai sebahagian dari masjid dan rumah-rumah puak wilayah ini telah membantu dan memperkukuhkan kedudukan George Town untuk diiktiraf sebagai salah satu daripada Bandar Warisan Dunia oleh The United Nations Educational, Scientific and Cultural Organisation (UNESCO) pada Julai 2008.

Warisan kearifan dan petempatan awal suku Melayu Aceh di Lebuh Aceh dengan tinggalan Masjid Lebuh Aceh sebagai transit bagi seluruh jemaah haji dari seluruh Semenanjung Tanah Melayu yang berkumpul di Masjid Lebuh Aceh sebelum berangkat ke Jeddah, Mekah inilah menandakan bukti kearifan suku Melayu Aceh dalam sejarah petempatan awal suku Melayu Aceh di Pulau Pinang setelah membangunkan kawasan Lebuh Aceh, dan membangunkan perkembangan syiar Islam di Pulau Pinang yang terus dimantapkan dalam masyarakat, khususnya masyarakat yang beragama Islam di Lebuh Aceh dan seluruh umat Islam di Pulau Pinang dan umat Islam di Malaysia mengetahui akan keunggulan perkembangan syiar Islam di Lebuh Aceh seiring dengan pembinaan Masjid Lebuh Aceh, pusat perdagangan, pusat perkembangan perniagaan rempah, pakaian, barang kemas, termasuklah pembukaan restoran, kedai percetakan buku-buku agama dan Lebuh Aceh, suatu ketika dahulu berperanan sebagai kawasan ejen pelancongan untuk perjalanan jemaah haji ke Jeddah sehinggakan Lebuh Aceh digelar sebagai “Jeddah Kedua”.

Sememangnya terbukti bahawa orang Melayu dan suku Melayu Acheh sememangnya terkenal di Lebuh Acheh. Kawasan ini merupakan kawasan penempatan awal orang Melayu. Menurut Sheikh Omar Basheer pada abad ke-18,  Lebuh Acheh telah pun diduduki oleh pedagang-pedagang Arab dan India Muslim.

Maka, tempat ini dijadikan oleh mereka sebagai pusat penyebaran agama Islam di Gugusan Pulau-Pulau Melayu.Justeru, Salah seorang daripada pedagang-pedagang Arab ini ialah Tengku Syed Hussain Al-Aidid yang sememangnya sudah terkenal dalam kalangan orang Melayu Pulau Pinang. Pada tahun 1792, Tengku Syed Hussain Al-Aidid dan puak-puaknya telah berhijrah ke Pulau Pinang.

Rombongan mereka telah menetap di Acheen Street yang kini dikenali sebagai Lebuh Aceh. Kemudiannya, beliau telah membangunkan sebuah pejabat dan gudang untuk menjalankan perniagaannya di kawasan tersebut. Malah, berdasarkan harta yang dimilikinya, Kapten Francis Light turut menegaskan bahawa Tengku Syed Hussain Al-Aidid sebagai salah seorang  hartawan di Pulau Pinang pada ketika itu. Malah, Francis Light melihat kewujudan petempatan orang Melayu dari Nusantara yang sememangnya beragama Islam. Masjid merupakan perkara utama untuk dibangunkan bertujuan untuk menjalankan segala perintah Allah selain memperkembangkan syiar Islam, khususnya di Pulau Pinang.

Oleh itu, sebuah masjid telah dibina oleh Syed Hussain Al-Aidid di kawasan ini di sekitar tahun 1808. Masjid ini dikenali sebagai Masjid Melayu di Acheen Street. Selain mendirikan sebuah masjid, Syed Hussain Al-Aidid juga memainkan peranan penting dalam menjaga hal-hal kebajikan orang Melayu di Lebuh Acheh. Beliau banyak membantu orang Melayu di kawasan tersebut. Menurut beliau, Syed Hussain Al-Aidid telah kembali ke Rahmatullah pada tahun 1820an. Beliau telah disemadikan berdekatan dengan Masjid tersebut.

Memandangkan Syed Hussain Al-Aidid banyak berjasa kepada masyarakat Melayu di Pulau Pinang, beliau mengharapkan pihak pemerintah hendaklah melakukan sesuatu sebagai tanda menghargai jasa-jasanya dan usahlah dibiarkan segala pengorbanannya yang lalu hanyut ditelan zaman dan generasi mendatang tidak mengenal sejarah Syed Hussain Al-Aidid yang menurut beliau yang pada ketika itu orang Melayu juga memainkan peranan penting dalam usaha mereka menyalurkan maklumat kepada kaum sendiri. Sehubungan dengan itu, wujudlah kegiatan persuratkhabaran Melayu di Pulau Pinang pada ketika itu.

Salah satu daripadanya ialah akhbar Sahabat Pena yang dikeluarkan pada 1938. Pengetuanya ialah S.M. Zainal Abidin. Dengan adanya persuratkhabaran Melayu sedikit sebanyak ia dapat memperkayakan minda orang Melayu pada ketika itu, terutamanya mengenai hal-ehwal Pulau Pinang. Selain itu, untuk menyampaikan mesej kepada orang Melayu, Boria merupakan salah satu daripada saluran yang digunakan. Beliau juga menyatakan bahawa pada ketika itu, pelabuhan di Pulau Pinang juga telah digunakan sebagai tempat perkumpulan bagi orang Islam yang hendak mengerjakan Haji.

Penutup

Secara keseluruhannya, sejarah dan kearifan yang dimiliki oleh suku Melayu Aceh di Pulau Pinang memainkan peranan penting di kawasan bandar. Oleh hal yang demikian golongan ini tidaklah boleh dikatakan sebagai golongan yang tinggal terpencil di kawasan desa sahaja. Dalam mengenang jasa, sejarah, ketokohan dan kearifan tokoh sejarah dan kearifan suku Melayu Aceh Pulau Pinang, iaitu Syed Hussain Al-Aidid, pihak kerajaan negeri dengan kerjasama pihak Arkib Negara Malaysia bersama Arkib Negara Malaysia Cawangan Pulau Pinang haruslah memberikan pengiktirafan kepadanya dan sejarah mengenainya haruslah dikembangkan kepada generasi mendatang. Dengan adanya sejarah dan tinggalan kearifan bagi sejarah dan kearifan suku Melayu Aceh Pulau Pinang melambangkan keunggulan suku Melayu Aceh Pulau Pinang juga dalam pembangunan Pulau Pinang suatu masa dahulu, terutamanya berkaitan perdagangan yang dijalankan oleh golongan India Muslim mahupun golongan bukan Islam.

Penulis merupakan graduan Ijazah Sarjana Muda Sastera dengan Kepujian Universiti Sains Malaysia (Minor: Sejarah) dan Penyumbang Karya Ilmiah dan Kreatif untuk Majalah-majalah terbitan Dewan Bahasa dan Pustaka.

Bibliografi

Abdul Aziz Ishak. 1987. Katak Keluar Dari Bawah Tempurung. Kuala Lumpur:

Karya Bistari.

Ariffin Omar. 1999. Revolusi Indonesia dan Bangsa Melayu: Runtuhnya Kerajaan

Kerajaan Melayu Sumatera Timur Pada Tahun 1946. Pulau Pinang: Penerbit

Universiti Sains Malaysia.

Jelani Harun (ed.) 2004. Ilmu Kesusasteraan Abad Ke-21. Pulau Pinang: Penerbit

Universiti Sains Malaysia.

Jelani Harun. 2004. “Kerjaya dalam Pendidikan: Guru Kesusasteraan dan Cabaran

Semasa” dlm Jelani Harun (ed.) Ilmu Kesusasteraan Abad Ke-21: Pulau

Pinang: Penerbit Universiti Sains Malaysia.

Mahani Musa. 2003. “Menjejaki Sejarah Pulau Pinang” dlm Jendela Utara April

hlm 4-5.

Mahani Musa. 2012. “Sejarah yang Terpinggir: Petempatan Awal Melayu Pulau

Pinang”. Kertas Kerja Majlis Polemik Sejarah Malaysia Sesi 26. Arkib Negara

Malaysia dengan kerjasama Kementerian Penerangan, Komunikasi dan

Kebudayaan.

Salina Haji Zainol.  2005. Hubungan Perdagangan Aceh dengan Pulau Pinang.

Kuala Lumpur. Penerbit Universiti Malaya.

Siti Hajar Che Man. 2014. “Salmah dan Aci Patmabi: Antara Realiti dengan Ilusi

Pengarang” dlm. Dewan Sastera Mac hlm 29-30.

Talib Samat. 2013. Penulis dan Penulisan. Kuala Lumpur: Institut Terjemahan &

Buku Malaysia.


Juang Anak Merdeka – Zabri : Lagenda Kerambit Kembar

Nama : Mohd. Zabri Bin Abdul Hamid

Pangkat terakhir : ASP ( Penolong Penguasa Polis)

Pasukan : VAT69 Komando

Tarikh lahir : 15 Ogos 1937

Nama ayah : Encik Abdul Hamid – bekerja kampung

Nama ibu : Mahiyah Mohd. Shah – surirumah

Anak ke : 2 daripada 9 adik beradik

Asal : Tapah, Perak

Pendidikan :

– Sekolah Melayu Tapah

– English Government School, Tapah (Senior Cambridge)

Kerjaya :

– Guru di Slim River, Perak ( 1958)

– Pegawai rendah di Jabatan Penyelidikan Getah, Kuala Lumpur (1959) – selepas lulus  kursus di Institut Penyelidikan Getah, Sungai Buloh. Ditugaskan di Masjid Tanah, Melaka sebelum berpindah ke Taiping, Perak.

– Inspektor Pelatih di Pusat Latihan Polis (PULAPOL) Kuala Lumpur

–  Pegawai Penyiasat di  Balai Polis Sentral, Pulau Pinang –  bertanggungjawab dalam pembanterasan  kegiatan judi, pecah rumah, dan kecurian,  kemudian dipindahkan ke  Balai Polis Nibong Tebal

– Diserap ke dalam pasukan  Pasukan Polis Hutan (PPH) –  unit pertama adalah  PPH No. 6 (Batalion 3)  di Ulu Kinta, Ipoh, Perak

– Dinaikkan pangkat kepada   Inspektor pada 1 Jun 1966 –   dilantik menjadi Platun Komander bagi operasi-operasi yang dijalankan di samping sebagai  Jurulatih Sekolah Latihan PPH, di Kroh, Perak

– Dilantik sebagai Komander Kubu ( 1970) – di kubu (Fort) Kemar, Perak dan di Cabai, Kelantan

– Julai 1970 – dengan sukarela menawarkan  diri untuk menjadi anggota Unit Komando VAT 69 ( ketika itu SPU – Special Project Unit)

-1971 –  dilantik sebagai Ketua Jurulatih Komando pertama VAT69 di Kubu Legap, Perak

Pembabitan Operasi :

Kejayaan melibatkan penawanan khemah komunis selepas pertempuran selama 45 minit. Turut ditahan adalah ketua komunis – Mat, yg memiliki senjatan sten gurn bersama   114 butir peluru yang dililit di  pinggangnya.

Operasi bermula pada  Oktober 1971 selama 5 bulan di bawah seliaan Cawangan Khas ( SB)   Sarawak, dengan objektif   untuk merampas dua khemah komunis (PARAKU) yang terletak di Kalimantan Barat, sempadan Malaysia-Indonesia. Pergerakan dimulai dengan  trak tentera dari Kuching ke Lubok Antu, sebelum Zabri dan pasukannya menaiki pesawat Nuri ke   Lubuk Tempayan danmenyudahkan perjalanan dengan  berjalan kaki selama 3 hari, 3 malam melalui hutan tebal. Khemah komunis dijumpai di atas sebuah bukit. Tembakan terpaksa dilepaskan daripada jauh dan tidak memberikan banyak kesan, sehingga Zabri mendaki sendiri bukit tersebut dan menawannya. Bersama-sama pasukannya, beliau telah memusnahkan khemah itu dan kebun sayur di belakangnya setelah mendapati musuh telah melarikan diri.  Beberapa orang daripada kumpulan 16 orang pengganas PARAKU yang menyerah diri selepas itu telah  menunjukkan tempat simpanan  senjata yang terletak jauh di dalam hutan. Penggeledahan menemui  2 laras senapang patah, 26 biji bom tangan dan 44 laras rifel Stirling.

Kejayaan menemui  khemah-khemah dan tempat simpanan makanan komunis yang ditinggalkan dalam keadaan tergesa-gesa.

Maklumat yang diperolehi oleh SB daripada perbualan  pekerja-pekerja buruh yang bekerja di situ menunjukkan terdapat kegiatan komunis di kawasan tersebut. Zabri dilantik sebagai Ketua Patrol Bravo 1 bagi memastikan kesahihan maklumat tersebut. Kesemua anggota patrol menyamar sebagai pekerja  survei yang kononnya menjalankan kerja-kerja menyukat tanah bagi pemberian  tanah TOL di kawasan itu, dengan menggunakan sebuah Land Rover Pejabat Ukur yang dipinjam bagi tujuan pergerakan, dan  sepucuk pistol setiap orang bagi tujuan mempertahankan diri.

Operasi bermula pada 10 April 1972, dan selama sebulan, Zabri bersama-sama  14 orang anggota patrolnya menjalankan  rondaan di kampung dan hutan . Antara yang terlibat di dalam operasi tersebut adalah lagenda penjejak VAT69, RSM Apot anak Saat yang menceritakan bagaimana mereka terpaksa tidur di kebun ubi pada waktu malam bagi mengaburi mata musuh. Objektif operasi bukan sekadar untuk memburu kumpulan komunis yang berada di kawasan tersebut, tetapi juga melumpuhkan elemen sokongan daripada pihak penduduk yang menyalurkan bekalan  makanan, ubat-ubatan dan maklumat kepada pihak komunis dan secara terus memastikan mereka terus aktif.

Ada di antara penyokong ini yang melakukannya secara sukarela, dan ada juga yang terpaksa setelah diugut dan diancam. Bagi meningkatkan keberkesanan penyamaran mereka,  Zabri dan anggota patrolnya turut   menyamar sebagai buruh bagi mengintai pergerakan musuh yang turut menyamar sebagai  penoreh getah, pekebun ubi dan buruh di sekitar kawasan tersebut. Tugas mereka dipermudahkan apabila penduduk kampung yang dijanjikan  tanah TOL turyt memberikan kerjasam tanpa mengetahui tentang operasi tersebut. 10 hari pertama operasi tersebut walaubagaimanapun tidak mendedahkan sebarang maklumat berkesan.

Namun, hari ke-12 operasi menunjukkan perkembangan positif. Seorang anggota patrol telah menemui  sebuah motorsikal di dalam semak, yang hilang keesokannya sebelum sempat disemak nombor pendaftarannya.  25 April 1972, menyaksikan patrol Bravo 1  digantikan dengan Patrol Charlie 3, yang menjalankan pemantauan  daripada Pos Pemerhatian ( OP)  yang terletak di atas bukit yang menghadap kawasan jalan merah dan kawasan pembalakan yang telah dibuat survei sebelum itu. Sebuah lori bersama 3 penumpang dilihat memasuki kawasan tersebut, dan hanya keluar pada jam 10.45 malam, dengan penumpang yang sama, tetapi tiada muatan. Rasa curiga membuatkan patrol melepaskan tembakan. Pemandu lori tersebut meneyrah diri, tetapi penumpangnya melarikan diri.

Kedua-dua  Patrol Bravo 1 dan  Charlie 3 kemudian digabungkan untuk menjejak penumpang yang melarikan diri itu, disyaki anggota komunis. Semasa menjejak kesan tayar lori, bau damar yang dicairkan menusuk hidung mereka. Kebiasaannya komunis menggunakan damar itu untuk membungkus makanan sebelum dimasukkan ke dalam tong untuk ditanam di dalam tanah ( food dump).   Bah Tradil, Jamil bin Othman dan Bah Tang yang dihantar untuk menyiasat kemudian melaporkan penemuan 3 anggota komunis yang tidak berbaju tetapi memakai  topi bercop Bintang 5 sedang membungkus makanan. Mereka ditugaskan mengawai musuh tersebut sementara anggota yang lain megambil kedudukan untuk menjalankan serang-hendap. Mereka kemudian diarahkan untuk mengawasi kumpulan komunis itu sementara Mohd. Zabri dan anggota lain bergerak ke kawasan itu untuk serang hendap. Sewaktu dihampiri, ternyata kumpulan musuh itu sedang membungkus makanan yang dimasukkan ke dalam  tong dram besar untuk ditanam.

Selepas bersebunyi di sebalik salah satu tong dram itu selama 15 minit, ketiga-tiga anggota patrol hampir terdedah kedudukan mereka apabila salah seorang komunis itu menghampiri mereka tanpa disedarinya untuk mengambil tong tersebut. Pertempuran tercetus setelah komunis itu ditembak dan musuh menyedari kehadiran patrol VAT69. dalam keadaan kelam-kabut berbalas tembakan, musuh hanya sempat mengambil rifel persendirian mereka. Selain daripada seorang komunis yang mati, penemuan lain termasuklah  22 rifle, sepucuk pistol Llama, 2 gulung peluru Thomson SMG, 2 gulung kelopak sten gun, peralatan perubatan dan dokumen penting yang ditinggalkan musuh yang melarikan diri. Selain daripada itu, turut ditemui adalah beberapa lubang yang digali di tebing bukit untuk menyimpan makanan, dan 18 tempat simpanan makanan, dengan 85 buah tong dram berisi makanan yang merupakan antara penemuan terbesar oleh  VAT69 dan mungkin juga yang terpenting kerana kedudukannya yang terletak   berhampiran dengan jalan raya yang boleh menghubungkan Selangor di selatan, Pahang di sebelah timur, Kedah di utara dan seluruh Perak, melalui hutan Sungai Siput . sebagai timbal balas, operasi diteruskan melalui  Gerakan Setia I, Seti II serta beberapa gerakan lain. Zabri pula dihargai dengan dihantar bagi menjalani kursus ketenteraan di UK  pada 16 Oktober 1972.

Laporan risikan mengatakan bahawa komunis makin giat menggunakan Pahang semula sebagai pusat operasi mereka. Zabri dan pasukannya dihantar bagi memriksa kesahihan maklumat. Perjalanan dari Ulu Kinta, merentas belantara   Banjaran Titiwangsa yang berbukit-bukau dan bergunung-ganang selepas 7 hari menemukan mereka dengan jejak yang sering terputus. Penjejakan yang diteruskan menyebabkan mereka berada begitu lama di bawah lembayung pepokok tanpa cahaya matahari, menyebabkan kulit mereka menjadi kuning. Setelah kehabisan bekalan makanan, selama 10 hari mereka terpaksa berlapar sebelum akhirnya bantuan sampai. Penjejakan itu akhirnya berhasil menemukan  26 khemah kecil pengganas yang meudiannya dimusnahkan mereka, membuktikan bahawa komunis sedang giat menjadikan  Pahang sebagai  pusat gerakan mereka yang baru.

Operasi dijalankan sebagai reaksi terhadap tindakan komunis yang telah menculik dan membawa seluruh penduduk Orang Asli di Pos Gob berjumlah 250 orang  ke kawasan pusat kegiatan mereka di Ulu Puian, Sungai Singor dan Sungai Bertak selepas berjaya mempengaruhi penghulu mereka. 25 orang terus ditahan setelah dipilih atas kelayakan bagi dimasukkan ke dalam pasukan mereka, manakala yang selebihnya dihantar pulang ke Pos Gob. 5 daripada yang ditahan itu adalah anggota Senoi Praaq yang telah berkahwin dengan wanita daripada pos tersebut. Zabri dan pasukannya ditugaskan menjejak dan mendapatkan kembali kesemua anggota Senoi Praaq tersebut.

Pusat Operasi Taktikal (TAC) telah dibuka di Kuala Tiang, Sungai Perak pada 11 Mac 1974 dan 3 patrol ditugaskan memulakan penjejakan  di Lembah Singor. Keesokannya, pasukan telah menemui kean komunis iaitu 8  tempat rehat berkemampuan memuatkan antara 6 hingga 8 anggota terletak berjarak 1000 meter antara setiap satu yang baru saja ditinggalkan. Pada  22 Mac 1972,  19 tempat rehat lagi dijumpai, bersama-sama 3 bekas senjata dan  3 tempat simpanan makanan, yang menyimpan  daging dan lemak gajah, serta peralatan lain seperti   petrol dan minyak enjin (untuk menghidupkan generator), uniform hijau, dettol, pita kaset, alat menggali dan perangkap binatang. Keesokannya, Zabri terdengar suara orang bercakap semasa membuat penjejakan dan terus mengarahkan anggotanya, Tracker Apot dan Jantan untuk mengesan suara tersebut. 30 meter ke hadapan mereka, kedua-duanya telah terjumpa jejak daun-daun kering yang digunakan untuk menutup laluan yang digunakan oleh  komunis. Laluan itu membawa kepada  sebuah tebing yang membuka ke  satu kawasan lapang dipenuhi  batu-batu yang sederhana besarnya, di mana 3 komunis sedang menyediakan bekalan makanan untuk tujuan simpanan.

Zabri segera menyusun perancangan. Satu patrol akan maju menyerang musuh manakala 1 lagi akan melakukan back stop bagi menyekat pergerakan musuh seterusnya. Ketika mengambil kedudukan untuk serangan, patrol back stop terdengar bunyi di bahagian belakang mereka, disusuli kehadiran mengejut seorang komunis yang membawa ayam hutan dan buah-buahan bersamanya. Tindakannya cuba melepaskan tembakan segera dipancung patrol yang melepaskan tembakan pertama. Mendengar bunyi dentuman yang menumbangkan rakan mereka, 4 lagi anggota musuh muncul daripada bahagian belakang. Tembakan yang berbalas menyaksikan kedua-dua patrol penyerang can back stop diapit oleh musuh di bahagian hadapan iaitu 3 orang tadi, dan 4 orang lagi di belakang mereka.  Mujurlah kedudukan rapat rumpun buluh yang ada berjaya menghalang tembakan daripada musuh. Walaubagaimanapun, pertarungan selama setengah jam itu menyaksikan seorang anggota komunis cedera manakala   Koperal Aziz cedera ditembak di bahagian perut.

Penggeledahan berikutnya menemukan 6 periuk alumunium,13 botol air, 2 tin berisikan beras, 4 tin quakeroats, 4 tin susu cair cap junjung, 5 kati tepung gandum,10 kg gula, satu tin ubat-ubatan dan hampir 400 kilogram daging gajah salai selepas musuh melarikan diri. Ia mendedahkan hakikat bahwa kedudukan tersebut yag terletak jauh ke dalam belantara dan menjadi laluan strategik   pergerakan bantuan makanan yang meliputi  selatan Thailand, Kelantan dan ke Ulu Perak membolehkan komunis menggunakan selatan Thailand sebagai pusat operasi dan perkampungannya selepas tahun 1953.

15 patrol dilibatkan dalam operasi berterusan  26 hari tanpa henti. Hasil penemuan termasuk 2 khemah, 17 tempat rehat komunis dan 3 tempat simpanan makanan.

Penemuan 2 khemah, 18 tempat rehat komunis dan 1 tempat simpanan makanan. .

Zabri dan 4 patrol berkekuatan 24 anggota  kembali ke Lembah Singor. Selepas diturunkan daripada pesawat di Fort Gob, perjalanan kaki diteruskan selama 2 hari dengan menyeberangi sempadan Kelantan dan Perak ke Point Bravo, terus ke titik  pertemuan Sungai Singor dan Sungai Rambutan yang dipanggil Point Charlie. Tinjauan ke satu pondok yang dijumpai mendapati ianya telah ditinggalkan, lalu Zabri mengarahkan satu pos diwujudkanbagi memantau pondok itu. Lokasinya juga sesuai sebagai penampan serangan musuh dan bagi melancarkan serangan hendap.  Bagi menjaga kerahsiaan pergerakan, anggota patrol terpaksa menggunakan laluan belakang pondok itu yang dipenuhi tahi gajah dan perbualan dielakkan melainkan dengan berbisik. Itupun hanya untuk perkara pentig saja. Sesi kawalan digilirkan setiap 6 jam, dan claymore mine sebagai perangkap diaktifkan antara jam  7.00 pagi hingga 7.00 malam pada setiap hari di kawasan berdekatan pondok itu .

Selama 41 hari operasi berjalan, tiada apa yang berlaku. Pada hari ke-42, Komander pasukan VAT69,  A. Navaratnam telah datang melawat. Belum sempat Zabri memohon agar anak buahnya direhatkan sementara dan digantikan dengan  Pasukan Polis Hutan, terdengar bunyi letupan dan tembakan. Pengesahan mendapati letupan itu telah menyebabkan seorang komunis wanita  terbaring berlumuran darah tidak berapa jauh daripada pos kawalan. Laporan daripada anggota yang berkawal menyatakan bahawa mereka ternampak 3 komunis  telah muncul di kaki bukit tersebut – seorang daripadanya telah merangkak ke arah pondok itu dan mengambil segulung kertas kecil yg terselit di celah atap pondok itu, sementara 2 lagi rakannya berlindung di belakang pokok. Letupan berlaku apabila komunis itu berdiri dan bergerak. Ia lantas mencetuskan tembakan daripada kedua-dua pihak. Anggota yang merangkak itu telah terbunuh manakala kedua-dua rakannya melarikan diri. Penjejakan gagal menemukan mereka semula.

Terjemahan tulisan cina pada nota kecil itu mendedahkan arahan untuk 2 kumpulankomunis bertemu di pertemuan dua sungai yang tidak  tercatat di dalam peta rujukan dan gerakan yang dibekalkan kepada pihak komando. Malah, nama sungai itu juga menggunakan nama orang asli yang menjadi anggota Parti Komunis Malaya yang dikenal sebagai asal –  menjadi pembekal makanan, jurupandu arah dan sangat cekap mengelirukan maklumat supaya tidak difahami oleh pihak keselamatan. Sepatutnya perjumpaan itu berlaku pada hari itu, tetapi penjejakan keesokannya mendapati tempat pertemuan telah ditinggalkan selepas kegagalan pasukan kedua untuk tiba dalam tempoh 48 jam seperti ditetapkan.

Daripada  24 orang anggota VAT69 Komando, jumlah ditambah menjadi   93 orang . Untuk berfungsi sebagai Pusat Operasi Taktikal (TAC), Pos Tapong yang telah lama ditinggalkan, digunakan semula dengan ledudukannya diubah supaya lebih tinggi menghala ke arah  Sungai Perak. Sebagai persediaan, sebuah landing pad bagi helikopter telah dibina bagi memudahkan proses mengangkut keluar mangsa yang mengalami kecederaan. Setelah seminggu penjejakan dilakukan, kesan komunis   bergerak  ke arah Gunung Ulu Nakar dan menyeberangi  sempadan Thailand telah dijumpai, bersama-sama 5 tempat rehat yang boleh memuatkan seramai 25 orang anggota, yang kelihatan sering digunakan. 6 km daripada sempadan Thailand, telah dijumpai tempat rehat terakhir dalam kedudukan strategik untuk pelancaran serang hendp di mana ianya  merentas kawasan gaung yag terdapat air terjun di bawahnya dan hanya boleh dilalui secara dalam satu barisan.

Melihat strategiknya kawasan itu, Zabri telah mewujudkan satu pusat operasi di situ, di mana beberapa buah claymore mines yang suisnya dipegang anggota VAT69 di pasang di situ. Bagi melalui kawasan itu, VAT69 bertindak mewujudkan laluan lain. Bagi menghantar bekalan makanan kepada pasukan, laluan sungai digunakan dan pada 28 Ogos 1975, pasukan menghantar makanan telah diserang. Ia disedari Zabri setelah kumpulan itu tidak sampai juga ke  Pos Tapong walaupun jam telah menunjukkan  11.30 pagi, walaupun pihak markas telah mengesahkan mereka telah bertolak pada awal pagi. Tiba-tiba, kedengaran pula bunyi letupan. Tidak berlengah Zabri dan kumpulannya menjalankan pemeriksaan.  Pada pukul 3.00 petang, mereka menemui pemandangan yang sungguh dahsyat. Di tebing sungai tompokan darah kelihatan di merata-rata tempat, dan bukti menunjukkan mangsa telah ditembak di tebing sebelum diseret ke sungai. Serpihan bot terapung-aung di muka air – berkemungkinan besar dimusnahkan sebelum ditenggelamkan.  Bunyi letupan yang mereka dengar mungkin datangnya daripada minyak sebanyak  44 gelen yang sepatutnya digunakan untuk untuk menghidupkan generator Pos Tapong yang telah dibakar. Salah satu mayat Special Constable yang sepatutnya menghantar bekalan makanan itu telah didapati terikat pada enjin bot itu setelah bot itu diangkat, dan terdapat kesan beliau telah   diseksa, ditembak dan dibakar sebelum meninggal dunia sehinggakan mayatnya tidak dapat dicam.

Operasi penggeledahan disambung keesokannya setelah terpaksa dihentikan kerana cuaca sudah gelap. Perjalanan di sepanjang denai berdarah itu kemudian menemukan 3 lagi mayat yang terapung di sungai – kesemuanya mempunyai  kesan tembakan yang menembusi badan-badan mereka, serta  luka besar akibat dikelar dan ditoreh dengan kejam. Ada juga anggota yang matanya dicabut keluar.  Bekalan makanan yang dibawa serta senjata mereka yang terkorban itu  untuk dirampas oleh komunis.

Penjejakan seterusnya menemui sebuah pangkin buluh yang dipenuhi dengan ikan yang telah disalai, menunjukkan musuh  telah berada di kawasan itu hampir seminggu dan melarikan diri ke  sempadan Malaysia-Thailand selepas serangan itu.

Geram dengan apa yang berlaku, pasukan VAT69 tekad untuk menjejak komunis yang melakukan onar itu. 6 hari menjejak, danmereka berjaya menemui gerombolan tersebut, yang membawa kepada pertempuran selama 30 minit. Zabri yang sedang berada di Pos Tapong segera membawa patrolnya untuk memberikan bantuan setelah dmendapat maklumat. Namun, pergerakan mereka tidak secepat yang diinginka. Perjalanan terpaksa meredah  hutan tebal dan bukit-bukau, memaksa mereka bermalam di sebuah bukit kecil akibat malam yang menyerkup pantas diiringi hujan lebat.

Mereka sampai ke lokasi pertempuran pada  pagi 3 September 1975, di mana  Ismail Daud dan Wan Tahir yang mengetuai 2 patrol yang terlibat di dalam pertempuran itu menyampaikan laporan.  2 anggota cedera parah, termasuk  Sheikh Ismail, ketua patrol yang ketiga. Kedua-duanya diusung keluar. Pemburuan tidak dapat diteruskanmemandangkan kawasan itu dipenuhi jerangkap samar, dan dekat pula dengan sempadan Thailand di mana terletaknya kubu kuat komunis. Namun, penggeledahan menjumpai pelbagai barangan yang ditinggalkan komunis itu. Antaranya adalah selaras mortar besar, selaras mortar kecil, 60 kg ikan salai, 5 kg beras, 4 paket glukos, 15 tin kecil Milo, 2 tin besar Quaker Oats, sejumlah besar ubat-ubatan dari Thailand dan juga dokumen-dokumen bertulisan Cina. Turut dijumpai adalah  barangan yang dirampas daripada Special Constable penghantar makanan tempohari – 3 shotgun dan 60 katrij milik anggota , serta enam bungkusan bekalan makanan yang sepatutnya dihantar ke Pos Tapong.

Ketika perjalanan pulang ke Pos Tapong, pasukan Zabri bergerak secara dalam barisan, dengan  trackernya, Bah Udar, berada di hadapan. Entah bagaimana, beliau telah memijak  kawasan pasir di tebing Sungai Kenarong yang tidak dilalui oleh  Bah Udar. Tiba-tiba kawasanitu digegarkan oleh bunyi letupan, dan Zabri melambung ke udara. Selepas asap reda, anak-anak buahnya berlari mendapatkan beliau dan mendapati  beliau  terbaring berlumuran darah degan  kaki kanannya hancur sehingga ke paras butnya dan peha serta testikelnya berkecai . meski menanggung kesakitan, beliau masih meminta peta untuk mengenapasti kedudukan mereka, dan sebatang rokok. Dalam kesakitan itu juga, beliau masih meminta senjata untuk terus mengejar musuh.  Sarjan Abdul Rahman cuba memberi rawatan awal, dan mereka anggota platun menyiapkan usungan untuk membawa beliau keluar dalam keadaan penuh mencabar serta dimarahi oleh beliau. Mereka tidak ambil kisah kerana tahu yang beliau berada dalam kesakitan. Sebaik dimaklumkan tentang kejadian, pihak markas segera menghantar sebuah pesawat untuk mengeluarkan beliau, tetapi usaha itu terhalang oleh hutan tebal yang tidak membenarkan pendaratan dibuat. Pesawat hanya dapat mendarat keesokannya iaitu pada 4 September 1975 di sebuah landing pad lama, tetapi Zabri telah menghembuskan nafas terakhir setelah diajar mengucap oleh  Inspektor Ishak.

Beliau meninggalkan tiga orang isteri dan enam orang anak. Atas sumbangannya kepada negara, beliau telah dianugerahkan Pingat Pekerti Terpilih (PPT) oleh Sultan Perak (1972),  Ahli Mangku Negara (AMN) oleh Yang di-Pertuan Agong (1976) dan pangkat  ASP secara post humous. Namanya diabadikan di sebuah kubu telah diabadikan di  Fort Zabri di Grik, Perak yang kini sudah dirobohkan, dan pada sebuah kenderaan APC Polis Diraja Malaysia…=WRA=

Sumber:

Pahlawan Tegar Merdeka, Ramlah Adam, Dewan Bahasa dan Pustaka, 2014

The Spear and , A.Navaratnam, Utusan Publications, 2001

Apot : Si Hidung Besar, Aenid Abdullah – bakal terbit

Transkrip Temuramah Bersama RSM Apot anak Saat, Dr. Nizam Ali, Institut Integriti Malaysia

Temuramah bersama veteran-veteran VAT69 Komando


Juang Anak Merdeka – Saladin Si Pachi

Nama : Sallehuddin bin Omar (RF 50586)
Pangkat terakhir : Sarjan Mejar
Pasukan : Platun 2, VAT69 Komando
Tarikh lahir : 31 Mei 1951
Nama ayah : Omar bin Mohd Akhir – anggota polis
Nama ibu : Che Moh binti Ayub – suri rumahtangga
Anak ke : ke-4 daripada 10 orang adik- beradik
Asal : Kulim, Kedah,

Pendidikan :
Sekolah Kebangsaan Kulim, Kedah
Sekolah Menengah Sultan BadrulShah, Kedah

Kerjaya :
Belia yang saya panggil Ayah Din telah menyertai pasukan polis pada umur 18 tahun. Selain kerana minat dan semangat, ia juga didorong azam untuk membantu bapanya menyara keluarga mereka yang besar itu di atas rasa tanggungjawab beliau sebagai anak lelaki pertama keluarga. Beliau tidak pernah menyalahkan bapanya yang bertugas sebagai seorang anggota polis, yang pendapatannya tidak seberapa ketika itu.

Pendapatan kecil itu hanya ditambah sedikit-sebanyak oleh pendapatan ibunya yang menjual kuih-muih semata. Beliau tidak betah sekadar menyertai pasukan polis biasa, sebaliknya memilih untuk menyertai Pasukan Polis Hutan ( PPH ) yang ternyata lebih mencabar. Meski tidak dipersetujui oleh ayahnya, Ayah Din tetap bertegas dan akhirnya, pada tahun 1969, beliau berjaya dalam permohonannya.

Sepanjang Latihan :

Kemasukan Ayah Din ke dalam pasukan PPH berkebetulan dengan penubuhan pasukan polis separa militer, iaitu VAT69 Komando, yang pada asalnya dipanggil dengan pelbagai nama termasuk Special Project Unit ( SPU). Tertubuhnya ia secara rasmi menandakan spektrum baru penentangan ke atas pengganas komunis yang bermaharalela ketika itu, pada 8 Jun 1969. Unit ini ditubuhkan secara rasmi pada 23 Oktober 1969.

Bagi membentuk nukleus pasukan tersebut, pemilihannya bersifat agak keras dan sangat mencabar. Namun, ia tidak mematahkan semangat juang anak-anak bangsa yang berminat menumpahkan bakti kepada negara ketika itu. 60 orang daripada lebih 1000 calon, mewakili sekadar 6% daripada keseluruhan jumlah calon sahaja yang lulus ke peringkat seterusnya.

Ujian penilaian bagi tapisan akhir dijalankan sebanyak 2 kali di Fort Khemar, Ulu Kelantan, dan Fort Brooke, Cameron Highland, di bawah pemerhatian dan pemantauan jurulatih-jurulatih diketuai Major Clive yang didatangkan daripada pasukan UK Special Air Servic (SAS). selepas tapisan akhir, hanya 30 orang dipanggil bagi menjadi anggota Platun 1. Bakinya terpaksa menunggu panggilan kedua.

Tapisan kedua yang dijalankan di Fort Brooke, Cameron Highland diketuai Major Crooke dan melibatkan pelbagai aktiviti lasak yang menjerihkan. Untuk ke sana sendiri, mereka terpaksa meredah belantara selama 5 ja dari Brinchang. Kepayahan yang dilalui termasuklah dakian bukit yang dipanggil Bukit Good Morning, yang mempunyai ketinggian 570 meter. Cabaran itu diberatkan dengan pek belakang yang sarat dengan pelbagai kelengkapan dan keperluan serta senjata di tangan, mendaki tebing bukit itu yang bercerun menegak. Namun, sesuailah mereka dipilih sebagai antara yang terbaik di kalangan yang terbaik, kerana tidak sedikit semangat mereka patah dalam mengharung cabaran itu.

Sepanjang ujian, Ayah Din menunjukkan kecenderungan dan kemahiran dalam bidang letupan (demolition). Selain daripada menetapkan letupan yang ditujukan kepada pihak musuh, anggota demolition sebegini juga bertanggungjawab dalam pembinaan tapak pendaratan bagi pesawat helikopter yang sangat kritikal semasa operasi mereka di hutan. Pengangkutan bekalan makanan dan peluru, pengangkutan keluar anggota selepas operasi atau pemindahan keluar anggota cedera dan meninggal dunia serta musuh yang ditangkap atau dibunuh – semuanya memerlukan pesawat mendarat dengan selamat. Ia bukanlah satu tugas yang boleh dipandag enteng. Silap perkiraan, pokok yang ditumbangkan dengan cara letupan bakal megundang padah kepada anggota pasukan sendiri, dan ia sesuatu yang harus dielak sebaik mungkin. Kawasan yang diletupkan pula perlu lapang supaya kipas pesawat tidak tersangkut pada mana-mana dahan pokok dan sebagainya, yang boleh menyebabkan pula kemalangan ke atas pesawat.

Antara pengalaman yang kekal sebagai parut ingatan buat Ayah Din adalah apabila beliau telah terpijak sarang tebuan tanah ketika hendak menjalankan tugas peletupan. Jangan dipandang enteng tebuan tanah ini, yang sengatannya diketahui boleh membawa maut. Sudah ada kes Orang Asli dan anggota pasukan keselamatan sendiri yang pernah hilang nyawa akibat kerumunan tebuan ini yang cukup marah bila sarangnya diganggu. Ayah Din walaubagaimanapun agak bernasib baik kerana tersilap langkah. Kakinya tersadung ranting kayu, yang menyebabkan beliau tergolek jatuh daripada bukit itu, sekaligus menyelamatkan nyawanya.

Mengambil semangat dan inspirasi daripada ASP Zabri yang lebih dikenali sebagai Boss, Ayah Din akhirnya berjaya merentas segala halangan dan melepasi ujian tersebut. Beliau telah diserapkan ke dalam Platun 2, sebagai sebahagian daripada 24 orang yang terpilih.

Operasi :

Patrol 12 orang yang diketuai oleh  Koperal Aziz dan Ismail Daud itu ditugaskan  untuk menjejak pengganas komunis di kawasan tersebut. Seorang musuh kecundang di tangan mereka ketika itu. Selama 3 hari operasi dijalankan di Lubok Antu, Sarawak  melalui penggabungan antara pasukan  Malaysia dan Komando Siliwangi, Indonesia. Kelihatannya, pada awalnya, Komando Siliwangi itu tidak mempunyai keyakinan tinggi terhadap kemampuan pasukan mereka, memandangkan anggota-anggota pasukan Malaysia kelihatan kecil dan selekeh. Berbanding pasukan tersebut, anggota VAT69 tidak mempunyai tahap ilmu batin yang tinggi, sedangkan ramai anggota Komando Siliwangi itu berselirat tubuh mereka dengan pelbagai tangkal bagi melindungi diri dan meningkatkan keampuhan mereka. Walaubagaimanapun, tanggapan rendah mereka akhirnya tenggelam begitu saja setelah melihat sendiri kemampuan dan kecekapan pasukan Malaysia. Ayah Din sendiri – meski sebagai orang baru, diberi kepercayaan memasang claymore mine semasa operasi tersebut kerana kecekapan beliau walaupun beliau masih muda ketika itu.

Ternyata memburu komunis bukan semudah yang disangka ramai orang. Ketaksuban mereka memegang ideologi mereka membuatkan sedaya-upaya golongan pengganas ini berusaha untuk meneruskan kewujudanmereka. Ini bermakna, mereka enggan mengaku kalah. Bila ditembak, secara amnya mereka akan terus melawan, dan jika berlaku kecederaan, mereka akan berusaha sedaya-upaya melarikan diri bagi mengelakkan diri mereka ditangka. Dalam erti kata lain, pertembungan dengan komunis sudah semetinya akan berlangsung dalam keadaan penuh membara.

Ayah Din menyertai pasukan diketuai ASP Mohd. Zabri yang diletakkan di bawah arahan Cawangan Khas Sarawak, dengan misi untuk mengesan dan menjejak  simpanan bekalan senjata dan makanan komunis di sempadan Sarawak- Indonesia. Ia adalah susulan maklumat bahawa terdapat 2 buah khemah pengganas telah dikesan di sempadan Sarawak-Indonesia di Kalimantan Barat. Objektif operasi tersebut adalah untuk menjalankan pembersihan ke atas kem tersebut. Walaupun ia kelihatan kecil, tindakan itu adalah perlu bagi meneutralkan ancaman komunis di Sarawak, walaupun secara berdikit-dikit. Untuk operasi tersebut, VAT69 telah digabungkan dengan  Rejimen Para Komando Angkatan Darat Indonesia (RPKAD). Misi ini melibatkan operasi dalam negara Indonesia yang sememangnya lebih besar dan mampu menampun jumlah kekurangan tenaga di sebelah pasukan VAT69. Ketua pasukan bagi RPKAD tersebut adalah  Leftenan Kamaruddin dan Leftenan Iskandar.

Pergerakan dimulakan pada  24 November 1971, di mana pasukan yang diketuai oleh  ASP Mohd. Zabri (ketika itu masih Inspektor), disertai oleh  14 orang anggota Cawangan Khas Sarawak bergerak dari Kuching menggunakan trak ke Lubok Antu dengan menaiki trak. Sesampai di  Lubok Antu, sebuah helikopter mengangkut mereka   ke Lubok Tempayan. Perjalanan kemudiannya diteruskan dengan  berjalan kaki selama 3 hari merentasi hutan tebla tersebut ke kawasan operasi.

Kem kecil komunis  itu akhirnya ditemui terletak pada kedudukan yang sangat strategik –  di atas sebuah bukit yang tinggi, membuatkan ia sangat sukar untuk diserang.  ASP Mohd. Zabri ketika itu membuktikan keberanian beliau apabila berjaya mendaki bukit itu dan memasuki kawasan kem itu bersendirian. Sesampai di situ, beliau telah mencabar anggota komunis yang ada untuk menyerah diri. Keengganan mereka menyebabkan beliau mula melepaskan tembakan, dan itu menyebabkan  Ayah Din dan anggota lain pasukan tersebut yang masih mendaki, menyegerakan pergerakan mereka bagi memberi bantuan kepada beliau. Di tengah-tengah pertempuran tersebut, kedengaran suara ASP Mohd. Zabri masih mengasak musuh supaya menyerah diri, namun ianya tidak berhasil.

Di akhir pertempuran tersebut, pasukan operasi telah menemui beberapa dokumen penting dan laras senjata. Mungkin bagi tujuan mendapatkan bekalan makanan, anggota komunis tersebut telah mengusahakan sebuah kebun sayur yang tidak kurang luasnya di kawasan itu, yang kemudiannya telah dimusnahkan oleh pasukan operasi. Meski tidak berlaku sebarang kematian di pihak musuh, tompokan darah yang dijumpai menunjukkan ada adi antara mereka yang telah tercedera di dalam pertempuran tersebut. Barang-barang rampasan daripada kem tersebut kemudiannya dibawa oleh pasukan Ayah Din ke  Pos Enteloi dengan berjalan kaki. Sebuah pesawat kemudian membawa mereka ke  Marakai –  sebuah Pos Sub Tek Tentera Nasional Indonesia. Penerbangan sambungan dari situ membawa mereka kembali ke Kuching, di mana mereka diberikan cuti untuk beberapa hari.

Susulan kejayaan tersebut, pasukan Ayah Din yang diketuai oleh ASP Zabri itu sekali lagi diberikan tanggungjawab untuk mencari tempat simpanan senjata komunis di sebuah kawasan hutan, juga di  Kalimantan iaitu di bahagian Barat. Maklumat tentang tempat simpanan ini telah diperolehi susulan penyerahan diri ketua sebuah kumpulan  komunis berkekuatan 16 anggota. Pergerakan ke tempat tersebut telah dipandu oleh  sepasang suami isteri yang merupakan anggota PARAKU –   Sim Kim Peng. Di tempat simpanan tersebut, pasukan operasi telah berjaya menemui  dua pucuk senapang, 26 biji bom tangan dan empat laras senapang Stirling no 47. ia merupakan antara kejayaan terbesar pernah dilarik oleh  VAT69 sepanjang  Gerakan Jemput Tiga. Hasil rampasan kemudiannya dibawa ke  Pos Ensanak, sebelum pasukan mereka diterbangkan dengan pesawat Nuri ke Markas  Tek RPKAD yang terletak di  Sintang, Kalimantan, Indonesia. Di situ, penghargaan kepada pasukan operasi ini telah dizahirkan melalui penginapan yang disediakan di sebuah banglo untuk mereka, makanan yang lazat, serta layanan yang baik, sebelum mereka kembali ke Malaysia melalui penerbangan khas.

Objektif operasi kali itu adalah untuk menyerang rumah seorang anggota dan penyokong kuat PKM di kawasan itu, iaitu  Pak Ali. Dia- yang dikatakan mempunyai ilmu kebatinan yang tinggi, seringkali membantu komunis dengan menyalurkan makanan untuk mereka, atau meloloskan mereka daripada buruan pihak berkuasa di sekitar kawasan  Bukit Bawang, Sungai Golok. Ayah Din yang ketika itu berada di dalam Platun 2 mendapat maklumat bahawa pergerakan komunis yang keluar masuk ke kawasan rumah tersebut dikelirukan oleh penampilan mereka yang sering kelihatan berpakaian biasa, dan bukannya beruniform komunis. Pak Ali akhirnya berjaya juga ditumpaskan oleh Konstabel Jamil Othman dan Konstabel Sairani setelah intipan yang lama dijalankan. Dia ditangkap ketika berada di tandas, yang menjadi kepantangan ilmu batinnya. Penangkapannya telah berjaya melemahkan satu lagi jaringan sokongan kepada pergerakan komunis di kawasan tersebut.

Gerakan yang berjalan selama sebulan itu melibatkan kekuatan 2x patrol terdiri daripada 14 orang anggota, diketuai oleh ASP Mohd. Zabri . Objektif gerakan adalah untuk  meninjau, mengintip dan memerhatikan kedudukan dan kegiatan  musuh  di kawasan Sungai Siput. Bagi tugasan tinjauan itu, pasukan terpaksa melakukan penyamaran, antaranya sebagai  pemikat burung dan  buruh bagi mengumpulkan maklumat di kawasan yang memang dikenali sebagai kubu kuat komunis sejak zaman Jepun lagi.

Pada satu hari, semasa penugasan mereka berjalan, pasukan operasi tersebut telah terserempak dengan sebuah motosikal yang ditunggang oleh seorang lelaki cina. Tindakannya yang melarikan diri apabilapemeriksaan cuba dibuat memaksa pasukan melepaskan tembakan ke arahnya. Penggeledahan ke atas mayat mendapati dia memilik sepucuk pistol jenis Browning, menunjukkan dia adalah seorang anggota jawatankuasa daerah PKM Sg. Siput. Semakan dilakukan dan didapati bahawa yang mati itu adalah Ah Peng.

Antara kawasan paling panas di sepanjang peperangan melawan komunis adalah di sempadan Kelantan-Thailad, yang ternyata merupakan antara kubu kuat musuh dan menimbulkan ancamana kepada kesemua pasukan keelamatan yang terlibat. Pada tahun 1974, kawasan  Terhong dan Gob yang terletak di sempadan keduanya, telah menjadi sasaran operasi penggempuran besar-besaran. Pada bulan Februari, Op Bamboo I telah dijalankan selama 5 bulan, dan hasilnya, 2 orang komunis telah berjaya dibunuh dan 4 tempat rehat merangkumi 9 buah khemah, 5 laras senjata, sebiji bom tangan dan    946 butir peluru telah dirampas. Dalam operasi yang sama, pada bulan Mei, VAT69 telah berjaya menemui  17 tempat rehat beserta 2 buah khemah dan  3 food dump, di samping 2 orang komunis Orang Asli yang menyerah diri. Pada bulan Jun pula, pasukan VAT69 berjaya menemui 18 tempat rehat, 2 buah khemah, 1 food dump, dan barangan lain. Meski terlibat dengan patrol yang berbeza-beza, di sepanjang operasi tersebut, Ayah Din ditugaskan sebagai anggota letupan bersama-sama Boss.

Dalam sau kejadian, seorang penjejak – Bah Kopi telah tumbang di hujung senjata musuh. Koperal Aziz yang berada di depannya pula mengalami kecederaan parah di bahagian perut. Selepas tamat tembak-menembak itu, Boss telah mengambil keputusan untuk menghentikan gerakan dengan serta-merta bagi mengeluarkan Kpl. Aziz daripada kawasan itu. Sebuah pesawat telah dihantar bagi tujuan tersebut dan Kpl. Aziz telah dihantar ke  Hospital Besar Ipoh dan terpaksa menjalani rawatan selama 2 bulan bagi kecederaannnya itu.

Geram dengan apa yang berlaku,  ASP Mohd. Zabri memutuskan untuk meneruskan usaha mencari musuh yang telah melakukan onar itu, meski mereka sendiri sudah berada di dalam hutan itu selama 5 bulan. Beliau memberikan pilihan kepada anak-anak buahnya – terpulang kepada mereka untuk keluar atau terus bersamanya. Semangat setiakawan yang sangat tebal membuatkan mereka memilih untuk bersama dengan ketua mereka itu, dan pihak markas sendiri tidak dapat menghalang ketegasan Boss pada ketika itu.  9 hari selepas pertempuran yang mengorbankan Bah Kopi dan mencederakan Kpl. Aziz, pasukan VAT69 itu telah terserempak dengan  sekumpulan kecil pengganas di dalam kawasan buruan mereka itu. Konstabel Bah Mandi yang menjadi penjejak telah melepaskan tembakan pertama, diikuti  Kpl. Wan Tahar yang memastikan musuh yang tumbang itu telah benar-benar hilang nyawanya. Musuh yang lain melarikan diri. Selepas pertempuran itu, barulah Boss akur kepada arahan untuk kumpulanmereka keluar daripada kawasan operasi itu.

Di dalam operasi itu jugalah, VAT69 telah kehilangan anggotanya buat pertama kai sejak ditubuhkan secara rasmi pada tahun 1969.  Konstabel Abu Hassan daripada Platun 3 merupakan antara rakan baik Ayah Din. Yang menyedihkan, beliau telah menyertai gerakan tersebut bagi mencari belanja buat menampung majlis perkahwinanannya tidak lama lagi. Sifat rajin dan bertanggungjawab beliau telah membuatkan beliau menawarkan diri bagi menghantar bekalan makanan secara solo kepada satu patrol lain yang berada pada kedudukan sehari perjalanan pergi dan balik daripada kedudukan mereka. Nasib beliau walaubagaimanapun, adalah sangat malang apabila dipercayai telah terjatuh dan tenggelam di sebuah lubuk yang dalam di  Sungai Tiang. Gerakan mencari mayat beliau hanya berjaya selepas 3 hari, setelah mayatnya timbul dalam keadaan yang menyedihkan.

Gerakan tersebut dijalankan berdasarkan maklumat daripada pihak Special Branch mengenai sepasukan komunis yang disyaki cuba mengganggu   pembinaan Lebuh Raya Utara-Selatan di sekitar kawasan tersebut, di samping menambah keahlian kumpulan mereka dan   mencari bekalan makanan . Anggaran kekuatan kumpulan musuh itu adalah sekitar  30 hingga 40 orang. Operasi yang dijangkakan akan berlangsung selama 100 hari itu menyaksikan 3 patrol diketuai oleh ASP Zabri bersama-sama Inspektor Ishak Yahya dan Inspektor Anuar dilibatka. VAT69 menerima tamparan hebat apabila pada 28 Ogos 1975, satu kumpulan 4x anggota Special Constable yang di dalam perjalanan menghantar makanan kepada pasukan operasi di  Pos Tapong, Grik telah diserang oleh komunis ketika melalui sungai. Anggota-anggota tersebut telah dibunuh secara kejam, barangan yang dibawa mereka – termasuk senjata dan bekalan makanan telah dirampas, dan bot mereka telah dirosakkan dengan teruk lalu dibakar.

Usaha mencari segera dilancarkan, dan selepas 5 hari kejadian iaitu pada 3 September 1975, pasukan operasi telah menemui  tempat rehat komunis pada kedudukan di bahagian Timur Laut Grik, dalam keadaan di mana pengganas-pengganas itu sedang menyiapkan tempat tidur mereka. Ketiga-tiga patrol berkekuatan 18x anggota itu melancarkan serangan selepas mengambil kedudukan sesuai. Di akhir pertempuran 30 minit itu, musuh telah melarikan diri. Yang tertinggal adalah  makanan, pakaian, senjata, dokumen dan beberapa barangan lain. Laporan segera dihantar ke  Pos Tapong supaya usaha penjejakan dapat diteruskan.

Ayah Din yang bersama Boss ketika itu  serta anggota-anggota lain telah bergerak ke kedudukan tersebut dan hanya tiba keesokannya, setelah perjalanan dilambatkan oleh hujan lebat yang turun pada malam itu. Setibanya mereka, operasi penggeledahan telah dijalankan, dan turut ditemui adalah 6 beg galas besar  berisi makanan, pakaian dan barang-barang lain, selain pelancar mortar seberat  19 kg dan 9 kg, serta 3 laras senapang patah dan   15 kotak barang yang dirampas daripada Special Constables yang telah diserang itu. Selain itu, terdapat juga   9 kg ikan basah, plastik hijau, kasut but,  makanan  dalam tin dan sejumlah kecil ubat . Kesemuanya – bersama 2x anggota yang telah tercedera di dalam pertempuran itu, telah dihantar melalui helikopter ke Ulu Kinta .

Namun, dalam perjalanan pulang ke Pos Tapong, kejadian yang berlaku di depan matanya telah meninggalkan parut yang mendalam di jiw Ayah Din. Dalam kejadian itu, ASP Mohd. Zabri telah terpijak jerangkap samar di tepi sungai, yang telah menyebabkan kecederaan parah kepadanya. Boss menghembuskan nafas terakhir di pangkuan anak-anak buahnya sebelum sempat dikeluarkan daripada situ. Bagi Ayah Din, ia satu kehilangan yang tidak dapat dinyatakan kesedihannya dengan kata-kata, apabila seorang ketua yang baik dan menjadi inspirasinya, meninggal dunia di depan matanya sendiri.

Setelah melalui pelbagai pengalaman, Ayah Din akhirnya bersara pada tahun 2003, dan kini beliau banyak menghabiskan masa mengambil berat dan menziarahi rakan-rakan seperjuangan beliau yang bersama-sama di dalam Persatuan Veteran Komando VAT 69 yang kini dinaungi Dato’ Abdul Rashid harun. Sau perkara yang saya perasan tentang Ayah Din, adalah kelembutan tutur katanya yang seringkali tidak menunjukkan kepada kita akan pengalaman sosok ini di sepanjang perjuangan menjaga keamanan negara kita. Malah, siapa pun tidak akan sangka bahawa beliau merupakan seorang pakar dalam letupan. Kemahiran Ayah Din menyusun kata-kata dalam bentuk pantun sememangnya sangat mengkagumkan. Siapalah sangka kan. Namun, harga yang dibayar bagi perjuangan itu sangatlah tinggi. Kira-kira setahun lepas, Ayah Din telah kehilangan pendengarannya secara tiba-tiba, mungkin kesan daripada pembabitannya dalam bidang letupan sebelum ini.

Semoga Ayah Din dan rakan-rakan seangkatan beliau terus dirahmati, di atas jasa yang mereka pernahtaburkan di bumi bertuah ini… =WRA=


Adakah Sistem Pusaka Dalam Adat Pepatih Bercanggah Dengan Syarak?

Saya pernah ditanya, kenapa orang Minang masih mempertahankan sistem pusaka adat pepatih sedangkan ia bercanggah dengan hukum faraidh dalam Islam? Bukankah di tanah Minang ramai ulama yang berkaliber?

Jawapan saya :-

1) Dalam adat pepatih yang diamalkan oleh masyarakat Minang, terdapat amalan berkaitan harta pusaka yang dinamakan Harta Pusaka Tinggi di mana harta tersebut merupakan warisan turun temurun dari harta sebelah ibu (perempuan). Sesuatu harta yang dimiliki oleh ibu dari nenek dari moyang perempuan dan ke atas, akan turun kepada anak perempuan kepada cucu perempuan dan ke bawah.

2) Terdapat perselisihan pendapat di kalangan para ulama Minang berkaitan adat Harta Pusaka Tinggi.

3) Sebahagian ulama Minang menentang amalan ini manakala sebahagian yang lain menerimanya. Antara ulama yang menolak keras amalan Harta Pusaka Tinggi ini ialah Syeikh Ahmad Khatib al-Minankabawi. Beliau berpendapat bahawa amalan pusaka begini adalah haram kerana bercanggah dengan hukum faraidh dalam Islam.

4) Manakala antara ulama yang mengharuskan pengamalan Harta Pusaka Tinggi ini ialah Syeikh Abdul Karim Amrullah (bapa Buya Hamka). Beliau berpendapat bahawa Harta Pusaka Tinggi ini bukanlah termasuk dalam hukum faraidh tetapi ianya termasuk dalam hukum wakaf.

5) Amalan menurunkan harta dari sebelah pihak ibu kepada anak perempuan adalah merupakan Wakaf Ahli (Wakaf Keluarga) yang bertujuan melindungi kepentingan dan kebajikan pihak isteri memandangkan sudah menjadi adat bagi suku Minang bahawa suami sering bermusafir atau merantau keluar untuk mencari rezeki.

6) Di samping itu, mereka juga berhujah bahawa antara ciri adat Harta Pusaka Tinggi yang menyebabkan ianya termasuk dalam hukum wakaf bukan hukum faraidh ialah harta tersebut tidak boleh dijual atau digadai di mana pemilik baru hanya dibolehkan mengambil manfaat dari harta tersebut sahaja. Sifat ini berbeza dengan harta faraidh yang mengharuskan pemilik baru menjual atau menggadaikan harta tersebut.

7) Di samping itu, terdapat satu lagi jenis harta dalam adat pepatih iaitu Harta Pencarian yang bermaksud harta yang diperolehi selain dari Harta Pusaka Tinggi. Ulama Minang bersepakat bahawa harta ini wajib diwariskan berdasarkan hukum faraidh.

8) Maka dalam adat pepatih, Harta Pusaka Tinggi diturunkan kepada pihak perempuan berdasarkan hukum wakaf dan Harta Pencarian diwariskan menurut hukum faraidh.

9) Sebab itulah ramai ulama Minang berpendapat bahawa adat Harta Pusaka Tinggi ini masih terpayung di bawah pepatah “Adat bersendi syarak, syarak bersendi Kitabullah”


Jom Ikut Undang-Undang Ireland Berkaitan Pengunaan Alkohol

1. Pembelian minuman keras 10.00 pagi-10.00 malam sahaja. Masa pembelian dipanjangkan sikit semasa hujung minggu. (Malaysia, ia dijual 24 jam, boleh dijual dan dibeli bila-bila masa oleh sesiapa sahaja)

2. Minum arak di tempat dan ruang dilarang sama sekali. Memegang mug, botol dan tin yang telah dibuka walaupun betul-betul diluar premis yang menjualnya adalah salah sama sekali. Jarak 100m radius dari premis adalah dilarang. (Cuba ke sekitar KL, di luar-luar pub dan kelab sekitar ibu kota. Perhatikan meja dan kerusi di luar premis dan lihat apa di atas meja mereka)

3. ‘Happy Hour’, iaitu menjual minuman keras pada harga yang lebih murah dari ditetapkan adalah dilarang sama sekali, pada bila-bila masa. (Happy Hour adalah antara cara promosi arak terutamanya beer di Malaysia)

4. Dilarang membawa minuman keras di dalam karung atau beg lutsinar dimana isinya iaitu bekas arak itu boleh dilihat. (Malaysia, ia diletakkan secara terbuka di pasaraya dan boleh dibeli sebaris dengan air tin biasa, dalam plastik beg lutsinar yang biasa)

5. Iklan berkaitan minuman keras TIDAK BOLEH dan DILARANG sama sekali dikaitkan dengan kejayaan individu atau sosial masyarakat, baik secara terang atau tersembunyi. (Perhatikan poster atau iklan digital di premis-premis yang menjual minuman keras ini, berapa banyak ciri iklannya mengaitkan minuman keras dengan kejayaan dan keseronokan bermain dan menonton acara sukan seperti bola dan ragbi?)

Jadi, jelas ia bukan undang-undang Malaysia, kerana undang-undang Malaysia berkaitan pengambilan, penjualan dan pembelian minuman keras pun tidak sekeras ini.

Undang-undang ekstrim dari negara mana sebegini kejam dan tidak membenarkan kebebasan?

Ini adalah undang-undang pengendalian minuman keras di Ireland, lebih tepat lagi Dublin, tempat asal kilang Guinness pada tahun 1725-1803. Untuk rekod, Guinness pernah menjadi pilihan utama dan sekarang masih lagi merupakan antara jenama arak terbesar dunia. Di Ireland juga, harga minuman keras adalah yang paling mahal di Eropah, hampir dua kali ganda berbanding purata harga di negara lain di benua itu.

Ini bermakna, mungkin selain Jerman (aku pasti undang-undang seumpamanya jika tidak sama pasti lebih keras di sana) bukan semua orang putih dan Barat terikut-ikut dengan Oktoberfest yang beria-ia mahu dibuat di Malaysia ini.

Sebenarnya, budaya meminum bir adalah budaya ikutan dan bukan budaya asal mana-mana kaum dan mana-mana agamapun di Malaysia, sama seperti asal budaya mencandu atau dadah yang bukan budaya asal di sini, kini barahnya merebak menjadi sangat parah.

Jadi, Teresa Kok, undang-undang Malaysia sudah cukup bebas dan longgar, malah undang-undang sedia ada pun ada yang lemah penguatkuasaannya.


Herod Yang Agung: Pembina Yang Hebat Di Zaman Kuno

Herod adalah Raja Judah di bawah penguasaan Empayar Rom. Herod memperoleh kuasa bermula dari zaman Mark Anthony yang melantik Herod menjadi Raja Judah berbanding Aristobulus III, anak kepada Hycranus II yang mempunyai legitimasi sebagai pewaris takhta Dinasti Hasmonean.

Herod yang memerintah secara kuku besi dan sentiasa bergelumang dengan darah itu menyebabkan namanya dikenang sebagai raksasa dalam kalangan bangsa Yahudi, sehinggakan peristiwa pembunuhan beramai-ramai kanak-kanak malang di Croatia pada tahun 1941- 1945 digelar sebagai peristiwa The Son of Herod (Anak Herod).

Walaupun menjadi raja paranoid yang banyak menumpahkan darah, Herod juga dikenang sebagai Raja Yang Agung selepas mentransformasikan Tanah Palestin menjadi sebuah wilayah yang makmur, aman dan berubah menjadi kawasan yang membangun dengan pembinaan pelbagai kejuruteraan yang menjadikan Palestin bertambah maju pada zaman itu.

Palestin adalah sebidang tanah yang sangat penting kepada Rom. Hal ini kerana Palestin merupakan pintu masuk Timur barang dagangan dari dunia Timur ke Laut Mediterranean dan merupakan kawasan penampan kepada kuasa Timur yang sedang meningkat naik iaitu Empayar Parthia. Oleh itu, pemerintah bersama Rom membenarkan Palestin diperintah oleh rajanya sendiri.

Dinasti Herod memerintah negara yang dinamakan Judah, yang mana Judah adalah negara Yahudi yang sentiasa berperang dan keamanan tidak dapat dicapai di tanah suci ini. Keadaan ini menyebabkan kebangkitan Hasmonean hanya sia-sia belaka dan wilayah Palestin sentiasa huru-hara.

Herod mengambil serius akan perkara ini. Baginda memulakan era pemerintahan kejamnya dengan menghapuskan lebih separuh pendita-pendita Yahudi Sanhedrin dan tindakan baginda ini berjaya mengekang pemberontakan dan perbalahan di antara orang-orang Yahudi.

Herod juga merupakan raja yang setia kepada Empayar Rom. Tanpa disokong oleh Rom, Herod belum tentu dapat menjadi Raja Judah dan dapat mengekalkan kuasanya selama lebih kurang 33 tahun, sehingga kemangkatannya akibat kesakitan dalam perut (mungkin kegagalan hati) pada Tahun 4 SM. Oleh itu, Herod perlu membangunkan binaan-binaan yang boleh memuaskan hati dua pihak, pihak Rom sebagai tuan besar dan pihak Yahudi sebagai rakyat jelatanya.

Pembinaan Kubu Istana Masada

Kubu Istana Masada terletak di atas sebuah gunung bongkah setinggi 400 m dari permukaan di Barat Laut Mati. Kawasan sekitar Laut mati merupakan kawasan yang paling rendah di muka bumi, sekitar 400 m di bawah aras laut. Keadaan ini menyebabkan Masada merupakan kawasan pertahanan yang sangat strategik, walaupun terletak di tengah-tengah gurun.

Herod membina Kubu Istana Masada ini dalam tiga peringkat iaitu pada Tahun 35 SM, 25 SM dan 15 SM. Pembinaan Kubu Istana Masada di puncak bukit menunjukkan kepakaran Herod dalam memanipulasikan alam untuk membuat bangunan. Setinggi 400 m di tengah-tengah gurun, Herod berjaya membina kubu beserta istana yang mempunyai kolam air sejuk dan kolam air panas yang boleh dikawal suhunya.

Oleh sebab kawasan sekitar Masada sangat kering, Herod membina terusan bawah tanah daripada kawasan yang lembab ke lembah di kaki Bukit Masada, sebelum air tersebut ditakungkan di dalam sebuah cisterns yang besar. Herod mengarahkan hamba serta pekerjanya untuk mengangkut air dari bawah ke puncak kubu secara manual sehingga dapat memenuhkan kolam-kolamnya dan mengubah kawasan yang sangat kering itu menjadi oasis di puncak bukit.

Masada adalah bukti kehebatan pembinaan pertama Herod dengan tiga tingkat istana tergantung di bucu Utara Bukit tersebut. Pembinaan ini menjadikan istana Masada salah satu daripada keajaiban dunia ketika itu. Kubu Masada juga terbukti ampuh kerana dapat menahan serangan demi serangan dari zaman peperangan dengan Parthia sehinggalah perang dengan Rom di kemudian harinya.

Pembinaan di Dataran Jericho

Jericho merupakan sebuah dataran di Tebing Barat yang subur dengan pertanian setelah mata airnya dimanipulasikan untuk pertanian. Jericho dimiliki oleh Ratu Cleopatra daripada kerajaan Mesir (Ptolemy) dan setelah Cleopatra dan Mark Anthony membunuh diri, Kaisar Augutus menyerahkan Jericho kepada Herod. Herod meneruskan pembinaan istananya di Jericho. Jericho merupakan kawasan yang terpenting di Palestin. Ia merupakan kawasan yang sangat rendah di muka bumi menyebabkan suhunya kekal panas semasa musim salju. Jericho juga merupakan kawasan pertemuan antara pedagang-pedagang dari serata tempat sebelum boleh sampai ke Jerusalem.

Raja-raja Hasmonean pernah membina Istana Musim Salju di sini kerana ia dapat melindungi raja daripada kesejukan musim salju, di samping dapat mengekalkan aktiviti mandi dalam kolam air yang menyegarkan, walaupun kawasan lain dipenuhi salji putih yang menebal. Herod membina TIGA istananya di sini. Istana pertama dibina pada Tahun 35 SM, semasa Cleopatra masih memiliki tanah tersebut. Herod membina istana tersebut dengan kolam mandi mengikut acuan Rom. Istana yang agak tertutup itu dibina daripada bata lumpur yang tebal. Semasa gempa bumi kuat melanda Jericho pada Tahun 31 SM, kebanyakan bangunan yang dibangunkan oleh Raja-raja Hasmonean runtuh. Istana Herod ini masih bertahan dan hanya mengalami kerosakan yang minima.

Pembinaan istana kedua dilakukan pada tahun 25 SM dan pembinaan istana ketiganya dilakukan pada tahun 15 SM. Setiap istananya dibina lebih besar daripada istana sebelumnya. Kewujudan istana ketiga merupakan dedikasi kepada Marcus Agrippa, anak saudara Augustus semasa kunjungannya ke Judah. Pembinaan istana ketiga yang sangat besar serta kompleks istana yang menggabungkan kawasan rata dengan kawasan berbukit menunjukkan kehebatan pembinaan di zaman tersebut. Istana itu juga sangat indah dengan kolam mandian yang sangat besar dan taman tenggelam yang sangat indah.

Selain istana, Herod juga membina sebuah Hippodrome, gelanggang kumba kereta kuda di Jericho. Hippodrome dengan tempat duduk melengkung (cavea) yang mempunyai diameter sepanjang 70 m dan panjangnya 315 m. Di belakang cavea, Herod membina sebuah platform yang besar, berkemungkinan untuk pelbagai acara lain selain lumba kuda. Hippodrome yang sangat besar ini setanding dengan pelbagai hippodrome dalam empayar Rom. Herod juga membina Teater dan amfiteater di Jericho sebagai kawasan hiburan. Bangunan-bangunan penting dibina di Jericho, kota yang paling rendah di dunia ini bagi memakmurkan kota ini sebagai kawasan pertemuan pedagang dan menjadi kawasan tumpuan di musim sejuk.

Pembinaan Kota Samaria-Sebaste.

Kota Samaria merupakan ibukota Kerajaan Israel yang berpisah daripada kerajaan asal Nabi Sulaiman a.s. Semasa zaman Iskandar Yang Agung, baginda telah mengarahkan pembinaan kota bercirikan Yunani, di samping mengekalkan kubu asal kerajaan Yahudi itu. Pada tahun 200 SM, Seleucid yang menguasai Kerajaan Hellenistik di Timur telah mengarahkan pembinaan kubu dan tembok baharu yang lebih kukuh. Namun begitu, ia musnah selepas pemberontakan Maccabean. John Hycranus I, memusnahkan seluruh tembok kota Samaria pada Tahun 108 SM. Pada tahun 55 SM, kubu Kota Samaria dibangunkan semula oleh Gabinius  Gabenor Roman di Syria.

Selepas kekalahan Mark Anthony dan Cleopatra ke tangan Augustus, Samaria diserahkan kepada Herod untuk ditadbir. Baginda cuba membangunkan kota Samaria yang boleh memuaskan hati penduduknya dan menamakannya sebagai Kota Sebaste, mengikut gelaran Raja Yunani. Baginda juga memindahkan 6,000 veteran perangnya ke sana untuk memastikan keamanan dan pemberontakan dapat dipatahkan. Samaria merupakan Kota yang didiami oleh ramai bangsa Yunani dengan ditadbir oleh Cleopatra dari Mesir sebelum Herod mendapat amanat mentadbirnya.

Herod mengekalkan seni bina Yunani di sana dengan sebuah Acropolis kekal tidak diubahsuai. Seterusnya, Herod menambahbaik tembok kota Sebaste sepanjang 3,600 m ukur lilitnya dan terletak di sebuah bukit. di Puncak bukit, Herod menambahbaik tembok acropolis dan membina atau menambahbaik sebuah Rumah Ibadat yang dinamakan Kuil Augustus. Kuil Augustus dengan senibina Yunani dan Rom serta Herod membina sebuah stadium di hujung Sebaste. Selain itu, Herod juga membina sebuah teater di Sebaste untuk liburan rakyatnya di Sebaste.

Herodium ialah sebuah kubu yang terletak di pinggir gurun, sejauh 12 km ke Selatan Baitulmaqdis. Semasa pertempuran dengan tentera Parthia pada Tahun 40 SM di sini, semasa pengunduran ke Masada, Herod mencapai kemenangan yang gemilang. Oleh itu, Herod membina sebuah kubu istana di sini sebagai peringatan ke atas kemenangannya itu. Dengan menggunakan beribu-ribu buruh dan hamba, Herod telah mengubah lanskap kawasan tersebut secara besar-besaran.

Baginda membina sebuah bukit palsu (ketinggian 758m dari aras laut) sebagai pertahanan dan membina istana di atas puncak bukit tersebut. Kehebatan pengetahuan bangsa Arab Edom dalam pembinaan ditunjukkan oleh Herod di sini dengan pembinaan istana yang hebat dan mempunyai empat menara setinggi 7 tingkat.

Istana yang mengagumkan ini mengandungi Rumah Mandian Rom yang terdiri daripada 3 bilik. Oleh sebab kubu istana ini terletak di pinggir gurun Judah yang sangat panas, beberapa sistern (sistem pengumpulan air Roman) dibina di kaki bukit dan terusan bawah tanah dibina untuk memastikan air hujan yang dikumpulan dari lembah berdekatan boleh dialirkan ke kawasan ini.

Herod menggunakan hamba untuk mengangkut air dari sistern ke kolam mandiannya di puncak bukit.  Di samping itu, Herod juga membangunkan sebuah teater, dewan makan dan susur pejalan kaki yang sangat besar. Herod juga mendirikan sebuah Rumah Ibadat Yahudi di atas bukit buatan ini. Apabila baginda mangkat, baginda disemadikan di kubu istana ini.

Selain itu, Herod juga membina banyak kubu pertahanan di seluruh negara Judah seperti Machareus, Kypros dan sebagainya.

Pembinaan Kota Pelabuhan Caesarea

Caesarea merupakan kota pelabuhan mengikut acuan Rom. Di sini, Herod membangunkan sebuah Kota Rom yang lengkap dengan pelbagai bangunan dan seni bina Rom. Palestin merupakan pertemuan antara tamadun Timur dan Barat. Olrh itu, kota pelabuhan penting untuk dibina di pinggir laut Mediterranean. Kota Caesarea merupakan antara kota pelabuhan yang terbesar di zamannya. Herod merubah kawasan pinggir pantai negara tersebut kepada sebuah kota metropolitan yang sangat mengagumkan. Baginda membina sebuah Rumah Ibadat Rom, sebuah Hyppodrome yang besar, Amfiteater dan teater.

Caesarea mengandungi sebuah pelabuhan buatan terbesar di zamannya, merangkumi keluasan 100,000 m2 kawasan pelabuhan. Pelabuhan ini dinamakan Pelabuhan Sebastos. Herod membina pemecah air dengan Pozzolana (sejenis bahan binaan bersilika) yang diimport dari Itali dengan sangat banyak dan menjadikan pembinaan pelabuhan Caesarea sangat kukuh dan mengagumkan. Pembinaan pelabuhan ini menjadikan kapal-kapal besar boleh berlabuh dan terus mengangkut barangan sehingga beratus-ratus tan dalam satu-satu masa.

Kota Caesarea merupakan dedikasi Herod kepada kekaisaran Rom. Ia merupakan kota yang dibina mengikut acuan Rom selengkapnya. Banyak acara-acara Rom diadakan di sini. Malahan, Caesar Augustus juga selalu mengadakan upacara keagamaan Rom yang pagan di Rumah Ibadat Rom yang dibina oleh Herod di sini.

Sistem Bekalan Air (Aqueduk)

Herod telah membina banyak aqueduk di seluruh negara Judah. Aqueduk adalah sistem bekalan air yang dibina menghubungkan kawasan takungan air ke bandar menggunakan saliran yang diperbuat daripada batu-bata dan konkrit yang dapat mengalirkan air bersih ke seluruh kawasan perbandaran dengan baik. Herod membina atau menambahbaik sistem aqueduk di seluruh kota yang dibinanya di Judah.

Baginda membangunkan dua jenis aqueduk, aqueduk aras rendah dan aqueduk aras tinggi. Aqueduk aras tinggi merupakan binaan aqueduk yang disokong oleh tembok batu-bata, manakala aqueduk aras rendah dibina di bawah tanah berbentuk terowong yang panjang. Air bersih yang ditakungkan di kolam-kolam takungan pada aras yang lebih tinggi seperti Kolam Sulaiman, Kolam Bethesda dan Nahal Taninim dialirkan menggunakan sistem aqueduk menggunakan konsep graviti ke kawasan perbandaran yang lebih rendah.

Jaringan sistem aqueduk ini menjadikan Judah sebuah kerajaan yang dapat membekalkan bekalan air mentah ke istana raja, haikal dan sinagog, kawasan perbandaran dan perkampungan. Pembinaan aqueduk ini menunjukkan kesungguhan Herod dalam membangunkan Judah dan memastikan rakyatnya mendapat kemudahan asas yang lebih baik.

Pembinaan Haikal Kedua (Haikal Herod)

Haikal pertama yang dibina oleh Nabi Sulaiman a.s. telah dimusnahkan oleh Raja Nebuchadnezzar II pada Tahun 597 SM. Selepas sekembalinya masyarakat Yahudi dari Babylon pada Tahun 515 SM, mereka membina Haikal yang baharu yang dinamakan Haikal Zerubabbel.

Selama hampir 500 tahun, tiada inisiatif yang diambil oleh kerajaan selepasnya termasuklah semasa penguasaan Dinasti Hasmonean yang berjaya merdeka seketika daripada penguasaan Rom untuk membina semula haikal kedua tersebut dengan lebih besar.

Herod juga tidak berpuas hati dengan Haikal yang kecil itu.  Baginda membina sebuah haikal baharu sebagai rumah ibadat utama bangsa Yahudi yang lebih besar pada Tahun 19 SM. Walaubagaimanapun, baginda sendiri tidak dibenarkan memasuki haikal baharu tersebut kerana tidak berdarah 100% Yahudi.

Haikal Herod dibina di atas Haikal Zerubabbel, manakala Haikal Zerubabbel dibina di tempat yang sama dengan Haikal Sulaiman. Herod memanipulasi keadaan di puncak Bukit Moriah yang menempatkan Haikal Zerubabbel. Baginda mengerahkan 10,000 tenaga buruh dengan banyak bangsa Yahudi (Levi) yang diajarkan teknik pembinaan kerana Herod mahu mengekalkan kesucian tapak pembinaan Haikal ini mengikut kepercayaan Yahudi. Baginda membina tembok baharu dan struktur berbentuk melengkung untuk menampung berat tapak pembinaan.

Arkeologi telah menjumpai binaan melengkung yang amat mengagumkan dan mempunyai tarikh yang sama dengan pembinaan Haikal Herod ini.  Apabila Tanah dimasukkan ke dalam tembok tersebut beserta dengan binaan  bawah tanah di Bukit Al-Aqsa ini, Herod berjaya menghasilkan sebuah dataran seluas lebih kurang 24 buah padang bola di atas bukit ini.

Baginda membangunkan sebuah kubu pertahanan di utaranya, yang dinamakan Kubu Antonio. Herod membina tembok baharu yang merangkumi keseluruhan binaan dengan kekuatan yang mengagumkan. Setiap batu yang dijadikan asas di Baitul Maqdis ini dipotong daripada lembah berhampiran dan diangkut beramai-ramai dengan kayu penggolek ke atas bukit ini. Anggaran berat setiap batu ialah 500 tan setiap satu.

Di sebelah selatan Haikal ini, didirikan sebuah dataran (Royal Stoa) supaya Herod dan tentera Roman boleh memerhartikan aktiviti seharian orang Yahudi. Sebuah kolam yang dinamakan Kolam Israel dibina di bahagian utara, bahagian yang paling tinggi supaya air boleh diairkan ke seluruh kawasan. Di bahagian bawah tanah pula, terdapat lebih 30 sistern dan aqueduk yang menghubungkan seluruh kawasan haikal dengan seluruh kawasan perbandaran Jerusalem termasuklah ke istana Herod. Lembah Kidron yang mengelilingi kawasan bukit tersebut pula diempang dan dibina dengan jambatan. Jambatan ini juga menghubungkan Baitul Maqdis dengan istana Herod.

Melalui kemahiran baginda terhadap kejuruteraan, Herod berjaya merubah lanskap Palestin kepada kawasan yang mempunyai kemudahan asas yang baik. Herod membuat pembinaan demi pembinaan atas dua tujuan. Tujuan pembinaan-pembinaan ini adalah untuk memuaskan hati pihak Rom yang menjadikan baginda Raja Judah dan baginda juga perlu menenangkan orang-orang Yahudi daripada merusuh dengan membuat pembinaan keagamaan dan keperluan yang terbaik untuk kegunaan orang-orang Yahudi di sana.

Justeru itu, Herod I layak digelar sebagai Herod Yang Agung dengan pelbagai pembinaan yang mengagumkan. Walaupun Herod sangat hebat dengan pembinaan, Herod memerintah dengan kejam dan kuku besi. Baginda membunuh banyak musuh-musuh dan pesaing-pesaing politiknya, termasuklah anak-anaknya sendiri.

Rujukan:

Netzer, E. (2008), Architecture of Herod, the Great Builder, Washington, Baker Academic, muka surat 3-93

Josephus, F. (Kemaskini 2017), BOOK XIII. Containing The Interval Of Eighty-Two Years.—From The Death Of Judas Maccabeus To The Death Of Queen Alexandra (Antiquities of The Jews), Translated by William Whiston, Project Gutenberg (kemaskini terakhir pada 9 Ogos 2017), Utah, Project Gutenberg Literary Archive Foundation

Wilson, M (2015). Caesarea — No Longer Visible Rooms and Passages, diambil daripada https://holylandphotos.wordpress.com/2015/03/03/caesarea-no-longer-visible-rooms-and-passages/, dilayari pada 23 Oktober 2018.

Temple Mount (kemaskini 16 Oct, 2014), diambil daripada https://biblewalks.com/sites/TempleMount.html, dilayari pada 23 Oktober 2018

Roller, Duane W. (1998), The Building Program of Herod the Great, Berkeley, California: University of California Press, muka surat 101 – 208